ƔEYIƔI la gae. Esia nye nya nyanyɛ aɖe si amewo lɔ̃a gbɔgblɔ. Le nyateƒe me la, ɣeyiɣi to vovo na ga alo nunɔamesi bubu ɖesiaɖe. Màte ŋu ada ɣeyiɣi ɖi hena zazã ɣebubuɣi abe alesi nàte ŋu ada ga, nuɖuɖu, mɔ̃memi, alo nu bubuwo ɖi ene o. Ne mèwɔ ɣeyiɣi aɖe ŋudɔ o ko la, ke enu yi enye ma. Nukae adzɔ ne èdɔ alɔ̃ gaƒoƒo enyi eye mètsɔ ŋkekea ƒe ɣeyiɣi susɔea wɔ nanakee o, kple susu be yeava wɔ eŋudɔ emegbe? Le ŋkekea ƒe nuwuwu la, gaƒoƒo siwo ŋudɔ mèwɔ o la, nu yi tegbee.\nWoate ŋu atsɔ ɣeyiɣi asɔ kple tɔ gã aɖe ƒe sisi. Ŋgɔ koe wòsina yina ɖaa. Màte ŋu ana wòatɔ ɖi o, nenema ke màte ŋu azã tsigege toŋtoŋ ɖesiaɖe si tsa va yi xoxo la o. Ƒe alafa geɖewo enye sia va yi la, amewo tua mɔ̃ aɖewo siwo nɔa abe kekefɔti gã aɖe ene, ɖe tɔwo to siwo tɔ ƒe sisi trona. Wotoa kekefɔti siawo ƒe totro le tsi me dzi kpɔa ŋusẽ si hiã be woatsɔ atro té gãwo, atitsomɔ̃wo, tsidumɔ̃wo, kple gatumɔ̃ sesẽwo. Nenema ke wò hã àte ŋu awɔ ɣeyiɣi ŋudɔ nyuie to ezazã atsɔ awɔ dɔ nyuiwoe me, ke menye to edada ɖi me o. Gake be nàwɔe alea la, ele be nàʋli sesĩe aƒo asa na nu vevi eve siwo gblẽa ɣeyiɣi dome, woawoe nye—megbelelehehe kple kɔlilinuɖi alo nuwo gbegblẽ ɖi nyamaa. Gbã, mina míade ŋugble tso megbelelehehe ŋu.\nƑo Asa Na Megbelelehehe\nZi geɖe wogblɔna be, Mele ge mele ge, ɖie wotsina, tsɔ dea dzi ƒo na amewo be woatso ɖe nusi wòle be woawɔ ŋu bla. Gake ame geɖewo trɔa nya sia gblɔna be, Mègatsi dzi ɖe nusi nàte ŋu alala awɔ le kwasiɖa ɖeka megbe la wɔwɔ ŋu le ŋufɔke o. Ne amesiawo tɔgbe dze ŋgɔ dɔ si bia agbagbadzedze geɖe la, wodia mɔnu bɔbɔetɔ si nye megbelelehehe tsɔ sina le enu. Be woahe megbelele fia be, woahe nusi wòle be woawɔ la wɔwɔ ɖe megbe, kple be nɔnɔme sia nazu numame na ame. Nu hehe ɖe megbe va zua numame na amesi hea megbelele. Ne nuwo va le kɔ lim ɖe edzi la, eɖea asi le wo ŋu, hewɔa “vovoɣi” si wòkpɔ la ŋudɔ tsɔ ɖina ɖe eme—vaseɖe esime dɔa wɔwɔ ƒe ɣeyiɣi va lili nɛ, evɔ ɣeyiɣi boo aɖeke meganɔa esi na ewɔwɔ o.\nƔeaɖewoɣi la, ŋutilã ƒe gbɔdzɔgbɔdzɔ kple alesi míesena le mía ɖokui me ate ŋu abia be míahe míaƒe dɔ aɖewo alo wo katã kura gɔ̃ hã wɔwɔ ɖe megbe. Azɔ hã, ehiãna na amesiame be wòadzudzɔ eƒe gbesiagbedɔ wɔwɔ ɣeaɖewoɣi. Enɔ na Mawu ƒe Vi la kura gɔ̃ hã nenema. Yesu nɔa dɔ dzi ɣesiaɣi le eƒe subɔsubɔdɔa wɔwɔ me, ke hã edia ɣeyiɣi si woa kple eƒe nusrɔ̃lawo woatsɔ aɖi ɖe eme. (Marko 6:31, 32) Ðiɖiɖeme sia tɔgbe nyo. Gake megbelelehehe ya nye nya bubu kura; elabena egblẽa nu le ame ŋu. Bu kpɔɖeŋu sia ŋu kpɔ.\nEsusɔ kwasiɖa etɔ̃ na sɔhɛ sukuvi aɖe be wòatsɔ adzra ɖo ɖe akɔntabubu dodokpɔ aɖe ŋu. Ele nɛ be wòadzro nuŋlɔɖi kple agbalẽ geɖe me do ŋgɔ. Tsotso ɖe eŋu enumake zu agba nɛ. Gake ese le eɖokui me be yealala vie, eye megbelelehehe ƒe mɔ̃ la ɖee. Le esi teƒe be wòasrɔ̃ nu la, television koe wònɔa kpɔkpɔm. Enɔ nusi le nɛ be wòawɔ akpɔ dzidzedze le dodokpɔa me la hem ɖe megbe tso ŋkeke yi ŋkeke. Mlɔeba le zã si do ŋgɔ na dodokpɔa me la, dɔ siwo katã wòhe ɖe megbe la va dze ŋgɔe azɔ. Enɔ anyi ɖe kplɔ̃ ŋu eye wòdze eƒe nuŋlɔɖiwo kple agbalẽwo me toto gɔme.\nGaƒoƒo geɖe va yi. Esime ƒomea me tɔ bubuwo le alɔ̃ dɔm la, enɔ agbagba dzem be yealé akɔnta sesẽ ƒomevi vovovowo ƒe ŋuɖoɖo didi ƒe mɔnu geɖe ɖe susu me. Esi wòyi sukua le ŋufɔke la, edze agbagba vevie be yeaɖo nyabiase vovovo siwo ŋu eƒe susu si ŋu ɖeɖi te mele klalo na o ŋu. Dzeside si wòxɔ le dodokpɔa me mede edzi kura o, ege le dodokpɔa me. Etsi sukuxɔ ma me eye wòle nɛ be wòagbugbɔ asrɔ̃ nu mawo ke.\nMegbelelehehe gblẽ nu le sukuvi sia ŋu vevie ŋutɔ. Gake Biblia me gɔmeɖose aɖe li si ate ŋu akpe ɖe amewo ŋu be woaƒo asa na nusi dzɔ ɖe edzi. Apostolo Paulo ŋlɔ bena: “Mikpɔ nyuie be, miazɔ pɛpɛpɛ; menye abe numanyamanyatɔwo ene o, ke boŋ abe nunyalawo ene, amesiwo [ƒlea ɣeyiɣi nyuitɔ na wo ɖokui].” (Efesotɔwo 5:15, 16) Paulo nɔ dzi dem ƒo na Kristotɔwo be woazã woƒe ɣeyiɣiwo le nunya me le Kristotɔwo ƒe dɔwo gbɔ kpɔkpɔ me, ke hã gɔmeɖose sia ate ŋu akpe ɖe ame ŋu le agbemedɔ bubu geɖewo hã me. Esi wònye be zi geɖe la, míete ŋu tsoa nya me le ɣeyiɣi si míawɔ dɔ aɖe ŋu ta la, ne míetiae be míadze dɔa gɔme le “ɣeyiɣi nyuitɔ” alo esi ade mía dzi wu me la, míakpɔ dzidzedze eye míawu dɔa nu kaba. Aleae “nunyalawo” wɔa nui, abe alesi mawunyakpukpuia ɖee fia ene.\nƔekaɣie anye “ɣeyiɣi nyuitɔ” na sɔhɛ sukuvia be wòasrɔ̃ nu atsɔ adzra ɖo ɖe akɔntabubu dodokpɔa ŋu? Ðewohĩ ate ŋu atsɔ miniti 15 alo esi wu nenema anɔ nusiwo wòasrɔ̃ la me tom vivivi fiẽ sia fiẽ. Ne ewɔe alea la, anye ne mava hiã be wòavu ɖe nu gbogbo aɖewo sɔsrɔ̃ ŋu le zã si do ŋgɔ na dodokpɔa, le ɣeyiɣi si me wòle be wòadɔ alɔ̃, me o. Ŋusẽ geɖe anɔ eŋu eye wòanɔ dzadzraɖo ɖi nyuie le dodokpɔa ƒe ŋkekea dzi, eye anɔ bɔbɔe be wòaxɔ dzeside nyui aɖe.\nEyata, ne wode dɔ aɖe asi na wò be nàwɔ la, di “ɣeyiɣi nyuitɔ” si sɔ eye nàwɔe. Ekema àƒo asa na megbelelehehe ƒe mɔ̃ la kple nusiwo wògblẽna le ame ŋu. Dzi hã adzɔ wò ɖe dɔ wɔwɔ nyuie dzidzedzetɔe ŋu. Esia le vevie ŋutɔ nenye be dɔa nye esiwo nàwɔ wòaɖe vi na ame bubuwo, abe alesi wòle le Kristo-hamea me dɔdasiwo gome ene.\nƑo Asa Na Kɔ Lili Nuwo Ði alo Wo Gbegblẽ Ði Nyama\nAbe alesi míegblɔe va yi ene la, nu vevi evelia si wòle be míaƒo asa na be míazã míaƒe ɣeyiɣi, si nye nu xɔasi, nyuie lae nye kɔlilinuɖi. Míenyae be, nuwo gbɔ kpɔkpɔ, wo ɖoɖo ɖe ɖoɖo nu, wo zazã, beléle na wo woanɔ dzadzɛ, wo dzadzra ɖo ɖi, kple keke ɖe wo ŋu ne wole wo dim la, xɔa ɣeyiɣi geɖe. Alesi nuwo sɔ gbɔe la, nenema kee wobiana ɣeyiɣi geɖe hãe. Dɔ wɔwɔ le xɔ alo aƒe si me nuwo le nyama la gblẽa ɣeyiɣi geɖe eye wòtea ɖeɖi ame ŋu wu dɔwɔwɔ le xɔ siwo me mɔ le eye nuwo mekaka ɖi o me. Gakpe ɖe eŋu la, ne woli kɔ nuwo ɖi fũ la, exɔa ɣeyiɣi geɖe hafi wokena ɖe nusi dim wole ŋu.\nAƒemedzraɖola bibiwo gblɔ be, amewo gblẽa woƒe ɣeyiɣi ƒe afã kloe “tsɔ nɔa nuwo tem ɖa, nɔa xlã ƒom wo, nɔa nusiwo kaka ɖi la ɖem le afɔtoƒe.” Anɔ eme be, nenema wòle le agbemedɔ bubuwo hã gome. Eyata ne èdi be yeawɔ wò ɣeyiɣia ŋudɔ nyuie la, ke lé ŋku ɖe alesi nuwo le le afisi nèle ŋu. Ðe nuwo li kɔ ɖi, xɔ teƒewo keŋ, xe afɔtoƒe, eye vɔ̃ɖitɔea, wogblẽa ɣeyiɣi na wòa? Ne nenemae la, ke ɖe nusiwo li kɔ ɖi dzi kpɔtɔ.\nÐewohĩ, asi ɖeɖe le nusiwo li kɔ ɖi siwo mègahiã boo o ŋu manɔ bɔbɔe o. Nusiwo dzɔa dzi na wò evɔ womegahiã wò o tsɔtsɔ ƒu gbe ate ŋu asesẽ na wò ŋutɔ—ɖeko wòle abe alesi nàbu xɔlɔ̃ vevi aɖe ene. Ke aleke nàwɔ anya ne yeadzra nane ɖo loo alo yeatsɔe aƒu gbe? Ame aɖewo zãa mɔfiame sia si nye: ne mègazã nane kpɔ o wòde ƒe ɖeka la, ke tsɔe ƒu gbe. Ke ne le ƒe ɖeka megbe etsɔtsɔ ƒu gbe te ɖe dziwò kokoko ɖe? Ke dzrae ɖo ɖe teƒe aɖe ɣleti ade bubu. Ne le ƒe ɖeka kple afã megbe, mèzãe o la, ɖewohĩ anɔ bɔbɔe na wò be nàtsɔ nu mawo aƒu gbe azɔ. Eɖanye aleke ke wòle o, taɖodzinua koŋue nye be nàɖe nusiwo li kɔ ɖi la dzi kpɔtɔ—be nàwɔ wò ɣeyiɣiwo ŋudɔ nyuie wu.\nMenye aƒeme alo dɔwɔƒe koe nuwo lia kɔ ɖo o. Yesu ƒo nu tso “xexeame ƒe agbagbadzedze kple kesinɔnuwo ƒe beble” ŋu be, woate ŋu ‘avu tsyɔ Mawu ƒe nya la dzi,’ eye ame natsi ku “matsematse” le nyanyuia gome. (Mateo 13:22) Ame ƒe dɔwɔnawo kple nusiwo yome wòtina vevie ate ŋu avu atsyɔ eƒe agbenɔnɔ dzi ale gbegbe be, ɣeyiɣi kpɔkpɔ ɖe Kristotɔwo ƒe dɔwɔnawo, siwo nye nusiwo le vevie wu, ŋu ahada asɔ le wo me asesẽ nɛ. Nusi ado tso emee nye be ate ŋu agbɔdzɔ le gbɔgbɔ me eye mlɔeba gege ɖe xexe yeye si ŋugbe Mawu do, afisi ɣeyiɣi geɖe asu ame si le be wòawɔ nusi hea dzidzeme kple dzidzɔ vavãtɔ vɛ la, abɔe kura.—Yesaya 65:17-24; Petro II, 3:13.\nÐe nède dzesii be yenɔa ʋiʋlim ɣesiaɣi be yeawɔ nusiwo katã nèkpɔ be ehiã be yeawɔ—eɖanye esiwo do ƒome kple wò dɔwɔɖui, aƒe, ʋu, modzakaɖeɖe, mɔzɔzɔ, kamedede edziedzi, hadomewɔnawo, alo nu bubu ɖesiaɖe si le vevie na wò o—le ɣeyiɣi ʋɛ aɖe mea? Ne nenemae la, ɖewohĩ anyo be nàbu nusiawo siwo do agba na wò akpa dzi ɖeɖe kpɔtɔ ŋu.\nWogblɔna hã be, Ɣeyiɣi medzɔa ame o. Le nyateƒe me la, ɣeyiɣi ɖea zɔ abe alesi ko tɔsisi nɔa sisim ene. Womate ŋu agbugbɔe va megbee loo alo adae ɖi na zazã emegbe o, ne eva yi ko la, enu yi tegbee. Biblia ƒe gɔmeɖose aɖewo tsɔtsɔ de dɔwɔwɔ me kple afɔ aɖewo ɖeɖe akpe ɖe mía ŋu míakpɔ ɣeyiɣi si míazã ɖe ‘nusiwo le vevie wu,’ ŋu hena míaƒe viɖe mavɔ kpɔkpɔ kple “hena Mawu ƒe ŋutikɔkɔe kple kafukafu.”—Filipitɔwo 1:10, 11.\nAbe alesi wote ŋu wɔa tɔsisi ŋudɔ nyuie ene la, woate ŋu awɔ ɣeyiɣi hã ŋudɔ nyuie\nƔekaɣie nye “ɣeyiɣi nyuitɔ” nɛ be wòasrɔ̃ nu atsɔ adzra ɖo ɖe dodokpɔa ŋu?\nDɔ wɔwɔ le teƒe si nuwo le nyama gblẽa ɣeyiɣi geɖe eye wòtea ɖeɖi ame ŋu


GBE BUBU Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Estonian Eŋlisi Eʋegbe Finnish Franse German Hiligaynon Hungarian Igbo Iloko Indonesian Italian Japanese Korean Latvian Lithuanian Malagasy Polish Portuguese Romanian Russian Setswana Slovak Slovenian Spanish Swahili Ukrainian\n▪Na afika yiyi? “Toɖoɖo Mawu” Nutome Gã Takpekpe si Yehowa Ðasefo awɔ ye! Wodze ŋkeke etɔ̃ takpekpe sia gɔme le United States le May ƒe kwasiɖa mamlɛtɔ me, eye woawɔe atre ɖe enu ɣleti geɖe, le dugã geɖewo me le xexeame katã. Ðewohĩ woawɔ ɖe le dugã aɖe si te ɖe ŋuwò me.\nLe teƒe geɖe la, woadze wɔnawo gɔme ŋdi 9:30 kple hadzidzi. Tanya si dzi woatu Fiɖagbe wɔnawo ɖoe nye “Mise Nye Gbe, Ne Manye Miaƒe Mawu.” (Yeremya 7:23) Ne woƒo nuƒo siwo nye “‘Wowɔ Mí Nukutɔe’” kple “Nusita Wòle Be Nàbu Tsitretsitsi Mɔkpɔkpɔa Nu Ŋutɔŋutɔe” vɔ megbe la, woaƒo nuƒo tɔxɛ si nye, “Srɔ̃ Amesi Ðo Kpɔɖeŋu Ði le Toɖoɖo Mawu Me” atsɔ awu ŋdikpa dzi wɔnawo nui.\nWoaƒo nuƒo siwo nye “Yi Edzi ‘Nàbu Gbɔgbɔ la Ŋu,’ eye Nànɔ Agbe,” “Kpɔ Nyuie le Ŋukeklẽ Ƒomevi Ðesiaɖe Ŋu,” kple “Miganɔ ‘Gli, Siwo Wokpa Kple Aɖaŋu’ la Yome O” le Fiɖagbe ŋdɔ. Emegbe, woaƒo nuƒo kpui eve siwo me woagblɔ nu vevi siwo le Biblia-gbalẽ siwo nye Xagai kple Zaxarya me. Woawu ŋkekea ƒe wɔnawo nu kple nuƒo si nye “Fukpekpewo Katã Nu Ayi Kpuie!”\nMemleɖagbe wɔnawo ƒe tanyae nye “Tso Dzime Míeɖoa To” “le Nusianu Me,” eye Romatɔwo 6:17 kple Korintotɔwo II, 2:9 me nyawo dzie wotui ɖo. Woaƒo nuƒo kpui etɔ̃ siwo wotu ɖe tanya si nye “Ƒome Siwo Wɔa Mawu ƒe Gɔmeɖosewo Dzi la Kpɔa Dzidzɔ” dzi le ŋdikpa dzi. Woawɔ wɔwɔfiawo ahabia gbe amewo ku ɖe nusi ƒomea me tɔwo katã—srɔ̃ŋutsua, srɔ̃nyɔnua, kple ɖeviawo—awɔ be dzidzɔ nanɔ ƒomea me ŋu. Nuƒo si nye ‘Na Wò Ẽ Nanye E’ ye woatsɔ awu ŋdi me wɔnawo nue, eye emegbe mɔnukpɔkpɔ asu amesiwo dze si be woaxɔ nyɔnyrɔ.\nNuƒo siwo nye “Ðe Ŋku Ða le Nu Dzodzrowo Kpɔkpɔ Ŋu” kple “Mitrɔ Va Mia Luʋɔwo Kplɔla la Gbɔ” nye esiwo woaƒo le Memleɖagbe ŋdɔ me dometɔ aɖewo. Woaƒo nuƒo kpui eve si wotu ɖe tanya si nye “Miɖo To Mia Ŋgɔxɔlawo” dzi ɖe wo yome. “Nuka Tututue Nye Biblia ƒe Nufiafia?” ye nye nuƒo mamlɛ si woaƒo ŋdɔ ma eye wònye takpekpea ƒe nuƒo vevi aɖe.\nKwasiɖagbe ŋdi ƒe wɔnawo aku ɖe tanya si nye ‘Ðo To Nya Siawo Katã be Eme Nanyo Na Wò’ ŋu eye wotui ɖe Mose V, 12:28 dzi. Woaƒo nuƒo kpui etɔ̃ aɖewo le tanya si nye “Kpe Ðe Amewo Ŋu Woaɖo To Nusi Biblia Fia” me, eye woaɖo aɖaŋu nyuiwo le alesi woadze Biblia-nusɔsrɔ̃wo gɔme ahayi wo wɔwɔ dzi nyuie me.\nDrama si me woado blemanuwo le, si ƒe tanyae nye “Ti Taɖodzinu Siwo Dzea Mawu Ŋu Yome,” lae ahe ŋdikpa dzi ƒe wɔnawo ava nuwuwui. Woaƒo nuƒo si nye “Sɔhɛwo—Ðe Míaƒe Taɖodzinuwo Ana Miakpɔ Dzidzedzea?” do ŋgɔ teti na dramaa wɔwɔ. Nuƒo sia adzra ame ɖo ɖe Biblia me drama si ku ɖe ɖekakpui Timoteo ŋu, amesi ɖo ɖokuitsɔtsɔsavɔ ƒe kpɔɖeŋu le subɔsubɔdɔa wɔwɔ me na sɔhɛ siwo li egbea. Woaƒo dutoƒonuƒo si nye “Amekae Wòle Be Míaɖo Toe?” le takpekpea ƒe akpa mamlɛa, le Kwasiɖagbe ŋdɔ me.\nWɔ ɖoɖo fifia be nàyi takpekpea. Be nàkpɔ takpekpe wɔƒe si te ɖe ŋuwò la, yi Yehowa Ðasefowo ƒe Fiaɖuƒe Akpata si le mia gbɔ me nàva bia alo nàŋlɔ agbalẽ na magazine sia talawo. Teƒe siwo woawɔ takpekpeawo le ƒe ɖewo dze le Gbetakpɔxɔ March 1 ƒe tata me.—g05 6/8.\nƉoe Ɖe Amewo Ɖoe Ɖe Amewo Èdzra Ðo Vɔ Na Yiyia?\ng05 10/8 axa 32


Mateo 9 - Holy Bible [Ewe Bible 1913] - (Mat 9)\nEye esi wòɖo ʋu la, etso ƒu la va ye ŋutɔ ƒe dua me.\nEye kpɔ ɖa, wotsɔ lãmetututɔa ɖe, si mlɔ aba dzi la, va egbɔ. Ke esi Yesu kpɔ woƒe xɔse la la, egblɔ na lãmetututɔ la bena; Vinye, na wò dzi nadze me, wotso wò nuvɔ̃awo ke wò.\nEye kpo ɖa, agbalẽfialawo dometɔa ɖewo gblɔ le wo ɖokui me bena: Amesia le busunya gblɔm.\nEye esi Yesu kpo wote tamebubuwo la, egblɔ bena: Nukaŋuti miele nu vɔ̃ɖiwo bum le miaƒe dzi me ale mahã?\nElabena kae bɔbɔ wu be, woagblɔ: Wotsɔ wò nuvɔ̃wo ke wò loo, alo woagblɔ bena: Tsi tre, ne nazɔ azɔli mahã?\nKe ne mianyae bena, ŋusẽ le Amegbetɔvi la si be, wòatsɔ nuvɔ̃wo ake le anyigba dzi; tete wògblɔ na lãmetututɔ la bena: Tsi tre, kɔ, wò aba dzi, eye nayi aƒewò me!\nEye wòtsi tre heyi ɖe eƒe me.\nEye esi amehawo kpoe la, wovɔ̃, eye wokafu Mawu, si tso nenem ŋusẽ sia tɔgbe na amegbetɔwo.\nEye esi Yesu to afima yina la, ekpa ŋutsua ɖe, si woyɔna be Mateo, si no anyi le nudzɔƒe, eye wògblɔ nɛ bena: Dze yonyeme! Eye wòtsi tre dze eyome.\nEye wòva me, esime wòle kplɔ̃ ŋuti le aƒea me la, kpɔ ɖa, nudzɔla kple nuvɔ̃wɔla geɖewo va, eye wobɔbɔ nɔ anyi kple Yesu kpakple eƒe nusrɔ̃lawo.\nKe esi farisitɔwo kpɔe la, wogblɔ na eƒe nusrɔ̃lawo bena: Nukaŋuti miaƒe nufiala ɖua nu kple nudzɔlawo kpakple nuvɔ̃wɔlawo mahã?\nEsi Yesu see la, egblɔ na wo bena: Menye lãmesesẽtɔwoe hiã gbedala o, negbe dɔlélawo ko.\nTete Yohanes ƒe nusrɔ̃lawo va egbɔ gblɔ bena: Nukaŋuti miawo kple farisitɔwo mietsia nu dɔna atraɖii, ke wò nusrɔ̃lawo metsia nu dɔna o mahã?\nEye Yesu gblɔ na wo bena: Alo ɖe ŋugbetɔsrɔ̃ la ƒe xɔlɔ̃wo ate ŋu afa konyi, ŋkeke alesi ŋugbetɔsrɔ̃ la li kpli wo mahã? Ke ŋkekewo gbɔna, esime woatsɔ ŋugbetɔsrɔ̃ la ayii le wo gbɔ la, ekema woatsi nu adɔ.\nEye amea ɖeke metsɔa avɔ matakpɔ ƒe nuɖeɖi hekaa avɔ xoxo o, elabena nuɖeɖi, si wotso kae la, aho avɔ la ɖe eɖokui ŋu, eye eƒe vuvu la awu tsãtɔ.\nWometsɔa aha yeye hã dea lãgbalẽgolo xoxowo me o; ke ne menye nenem o la, lãgbalẽgolowo awo, eye aha la aƒu gbe, eye lãgbalẽgolowo agblẽ; ke wotsɔa aha yeye ɖea lãgbalẽgolo yeyewo me, eye wo kpakple eve la siaa wonɔna dedie.\nEsi wòle nusiawo gblɔm na wo la, kpɔ ɖa, amegãa ɖe va dze klo nɛ gblɔ bena: Ye nyɔnuvi ku fifi laa; gake la va natsɔ wò asi ada ɖe edzi, eye woagbɔ agbe.\nEye esi Yesu tsi tre la, eya kple eƒe nusrɔ̃lawo dze eyome.\nEye kpɔ ɖa, nyɔnua ɖe, si ŋu ʋu le dodom le ƒe wuieve sɔŋ la, to emegbe va te ɖe eŋu, eye wòde asi eƒe awuto ŋu;\nelabena egblɔ le eɖokui me bena: Ne mede asi eƒe awu la ŋu ko la, mahaya.\nKe esi wòtrɔ kpɔe la, egblɔ nɛ bena: Vinyɔnuvi, na wò dzi nadze me! Wò xɔse la ɖe wò. Eye nyɔnu la ƒe lãme sẽ le gaƒoƒo ma ke dzi.\nKe esi Yesu va amegã la ƒe me, eye wòkpɔ dzekulawo kple ameha, siwo le ʋunyaʋunya wɔm la,\negblɔ na wo bena: Mite yi megbe! Elabena nyɔnuvia meku o; ke alɔ̃e wòdo. Eye wokoe.\nEye esi wonyã ameha la do go la, eyi ɖe eme, eye wòlé eƒe asi, eye nyɔnuvi la to ɖe tsi tre.\nNenem eƒe ŋkɔ nyo kaka ɖe afima-nyigba katã dzi!\nEsi Yesu dzo le afima yina la, ŋkuagbãtɔ eve dze eyome, le ɣli dom gblɔ bena: Dawid vi la, kpɔ mía nublanui!\nEye esi wòyi ɖe aƒea me la, ŋkuagbãtɔwo va egbɔ, eye Yesu gblɔ na wo bena: Miexɔe se bena, mate ŋu awɔ esia mahã? Eye wogblɔ nɛ bena: Ẽ, Aƒetɔ.\nTete Yesu de asi woƒe ŋkuwo ŋu gblɔ bena: Ava me na mi le miaƒe xɔse la nu.\nEye woƒe ŋkuwo ʋu. Eye Yesu gbe nya na wo vevie gblɔ bena: Kpɔ ɖa, migana amea ɖeke nanyae o.\nKe woawo la, esi wodo go ko la, wona eƒe ŋkɔ ɖi hoo le afima-nyigba blibo la katã dzi.\nEye esi woawo do go la, kpɔ ɖa, wotsɔ aɖetututɔ, si me gbɔgbɔ vɔ̃ le la, va egbɔ.\nEye esi wonyã gbɔgbɔ vɔ̃ la do goe la, aɖetututɔ la ƒo nu. Eye amehawo ƒe mo wɔ yaa, wogblɔ bena: Womekpɔ nusia tɔgbee le Israel kpɔ o.\nKe farisitɔwo gblɔ bena: Gbɔgbɔ vɔ̃wo ƒe fia la dzie wòto nyã gbɔgbɔ vɔwo do goe.\nEye Yesu yi ɖato duawo kple kɔƒeawo katã me, hele nu fiãm le woƒe ƒuƒoƒewo, eye wòle fiaɖuƒe la ŋutinya nyui la gblɔm hele dɔlélewo kple lãmegbegblẽwo katã ƒomevi ɖem ɖa le dukɔ la dome.\nKe esi wòkpɔ amehawo la, eƒe dɔme trɔ ɖe wo ŋuti; elabena woƒe lãme gbɔdzɔ, eye woka hlẽ abe alẽ, siwo kplɔla meli na o la ene.\nTete wògblɔ na eƒe nusrɔ̃lawo bena: Nuŋeŋe la sa gbɔ; ke nuŋelawo mede ha o.\nEyaŋuti miɖe kuku na nuŋeŋe ƒe Aƒetɔ la bena, wòadɔ dɔwɔlawo aɖo ɖe eƒe nuŋeŋe la me.


Romatɔwo 11 | Biblia Le Internet Dzi | Xexe Yeye Gɔmeɖeɖe (1984)\n11 Azɔ mele biabiam be: Mawu megbe eƒe dukɔa o ɖe, alo? Gbeɖe! Elabena Israel vi ye nye hã menye, tso Abraham ƒe dzidzimea me, tso Benyamin toa me. 2 Mawu megbe eƒe dukɔ, si ŋu wòtrɔ susu ɖo gbã la o. Alo ɖe mienya nu si Ŋɔŋlɔ la gblɔ tso Eliya ŋu, ale si wòɖe kuku na Mawu tsɔ tso Israel nu la oa? 3 “Yehowa, wowu wò nyagblɔɖilawo, wogbã wò vɔsamlekpuiwo, eye nye ɖeka koe susɔ, eye wole nye luʋɔ dim.” 4 Ke hã, nya kae Mawu ƒe nya la gblɔ nɛ? “Megblẽ ŋutsu akpe adre ɖi na ɖokuinye, ŋutsu siwo medze klo na Baal o.” 5 Eya ta nenema kee le fifi ɣeyiɣia me hã la, ame susɔe aɖewo li, le tiatia aɖe si wowɔ le amenuveve ta la nu. 6 Ke ne amenuveve tae la, ekema meganye dɔwɔwɔwo tae o; ne menye nenema o la, ke amenuveve la meganye amenuveve o. 7 Ekema nu kae? Nu si tututu Israel le didim vevie la, eƒe asi mesu edzi o, gake ame siwo wotia ya ƒe asi su edzi. Ame susɔeawo na woƒe dzi me sẽ; 8 abe ale si woŋlɔe ɖi ene be: “Mawu na alɔ̃dɔdɔ ayi eme ʋĩi ƒe gbɔgbɔ wo, ena ŋku wo bene woagakpɔ nu o, kple to wo bene woagase nu o, va se ɖe egbegbe.” 9 David hã gblɔ be: “Na woƒe kplɔ̃ nazu mɔ kple aza kple nukikli kpakple tohehe na wo; 10 na woƒe ŋkuwo nado viviti, bene woagakpɔ nu o, eye na woƒe dzi me naxa gobaa ɣesiaɣi.” 11 Eya ta mele biabiam be: Ðe wokli nu, si wɔe be wodze anyi keŋkeŋua? Gbeɖe! Ke boŋ woƒe afɔ baɖa ɖeɖe la zu ɖeɖe na dukɔwo me tɔwo, bene wòana woaʋã ŋu. 12 Ke ne woƒe afɔ baɖa ɖeɖe la zu kesinɔnuwo na xexea, eye wo dzi si ɖe kpɔtɔ la zu kesinɔnu na dukɔwo me tɔwo la, ekema ɖe woƒe xexlẽme blibo la mazui geɖe wu oa? 13 Azɔ mele nu ƒom na mi ame siwo nye dukɔwo me tɔwo. Esi menye apostolo ŋutɔŋutɔ na dukɔwo ta la, medoa nye subɔsubɔdɔ la ɖe dzi, 14 bene mate ŋu ato mɔ aɖe dzi ana ame siwo nye nye ŋutɔ nye dukɔ me tɔwo la naʋã ŋu, eye maɖe wo dometɔ aɖewo. 15 Elabena ne wo gbegbe la nye Mawu kple xexea dome dzadzraɖo la, ekema nu kae wo xɔxɔ la anye, ne menye wo ɖeɖe tso ku me ava agbe me o? 16 Gawu la, ne amɔwɔ la ƒe akpa si woka be wòanye gbãtɔ la le kɔkɔe la, ekema amɔwɔ blibo la hã le kɔkɔe; eye ne ke la le kɔkɔe la, ekema alɔawo hã le kɔkɔe. 17 Ke ne woŋe alɔawo dometɔ aɖewo, gake wotsɔ wò, si nye amiti gbemetɔ, ya do ɖe susɔeawo dzi, eye nèzu gomekpɔla le amiti la ƒe ke, si me ami le me la, 18 mèganɔ ɖokuiwò dom ɖe dzi ɖe alɔawo ŋu o. Gake ne èle ɖokuiwò dom ɖe dzi la, menye wòe lé ke la ɖe te o, ke boŋ ke lae lé wò ɖe te. 19 Azɔ àgblɔ be: “Woŋe alɔwo ɖa, bene woatsɔm ado ɖe wo dzi.” 20 Enyo! Woƒe dzimaxɔse tae woŋe wo ɖa ɖo, gake wò ya xɔsee na nèle tsitre. Dzudzɔ nu kɔkɔwo ŋu bubu, nɔ vɔvɔ̃m boŋ. 21 Elabena ne Mawu mekpɔ nublanui na alɔ dzɔdzɔmetɔawo o la, ekema makpɔ nublanui na wò hã o. 22 Eya ta kpɔ Mawu ƒe dɔmenyonyo kple ale si eƒe asi sẽna ɖe ame dzii ɖa. Eƒe asi sẽna ɖe ame siwo dze anyi la dzi, gake ne èyi edzi nɔ Mawu ƒe dɔmenyonyo la me la, anyo dɔme na wò ya; ne menye nenema o la, woalã wò hã ɖa. 23 Eye woawo hã, ne womeyi edzi le woƒe dzimaxɔse la me o la, woatsɔ wo ado ɖe edzi; elabena Mawu agate ŋu atsɔ wo ado ɖe edzi ake. 24 Elabena ne wolã wò tso amiti si nye gbemetɔ tso dzɔdzɔme la ŋu, eye wowɔ nu si mele dzɔdzɔme nu o, be wotsɔ wò do ɖe amiti si le abɔ me dzi la, ekema ɖe womatsɔ esiawo, siwo nye dzɔdzɔmetɔ la, ado ɖe woawo ŋutɔwo ƒe amiti la dzi geɖe wu oa? 25 Elabena nɔviwo, nyemedi be nya ɣaɣla kɔkɔe sia nanɔ manyamanya ɖe mi o, bene miaganye aɖaŋudzelawo le mia ŋutɔwo miaƒe ŋkume o: be Israel ƒe akpa aɖe sẽ dzi me, va se ɖe esime dukɔwo me tɔwo ƒe xexlẽme blibo la ge ɖe eme, 26 eye aleae woana ɖeɖe Israel blibo la. Abe ale si woŋlɔe ɖi ene be: “Ðela la atso Zion, eye wòaɖe mawumavɔ̃mavɔ̃ ƒe nuwɔnawo ɖa tso Yakob gbɔ. 27 Eye esiae nye nubabla si anɔ mía kpli wo dome, ne maɖe woƒe nu vɔ̃wo ɖa.” 28 Nyateƒee wònye be, le nya nyui la gome la, wonye futɔwo le miaƒe viɖe ta, gake le Mawu ƒe tiatia la gome la, wonye lɔlɔ̃tɔwo le wo tɔgbuiwo ta. 29 Elabena Mawu ƒe nunanawo kple yɔyɔ la menye nu siwo avee o. 30 Elabena ale si ko mieɖo to Mawu tsã o, gake azɔ wokpɔ nublanui na mi le woƒe tomaɖomaɖo ta la, 31 nenema kee ame siawo hã meɖo to fifia o, eye nublanuikpɔkpɔ do tso eme na mi, bene woakpɔ nublanui na woawo ŋutɔwo hã azɔ. 32 Elabena Mawu tu nu ɖe wo katã nu ɖe tomaɖomaɖo me, bene wòakpɔ nublanui na wo katã. 33 Oo, Mawu ƒe kesinɔnuwo kple nunya kpakple sidzedze me goglo loo! Aleke seɖoƒe meli na eƒe ʋɔnudɔdrɔ̃wo me dzodzro o, eye eƒe mɔwo mele nyanya me o ye nye esi! 34 Elabena “ame kae te ŋu va nya Yehowa ƒe tamesusu, alo ame kae zu eƒe aɖaŋuɖola?” 35 Alo “Ame kae na nui gbã, bene woaɖo eteƒe nɛ?” 36 Elabena nuwo katã tso egbɔ, eye woto edzi, eye wonye etɔ. Etɔ nanye bubu yi mavɔmavɔ me. Amen.


GBE BUBU Afrikaans Albanian Amerika Tokunɔgbe Amharic Arabic Armenian Armenian (West) Assamese Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Toba) Bengali Bicol Bislama Bosnian Boulou Brazil Tokunɔgbe Bulgarian Cambodian Catalan Cebuano Chavacano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chol Chuvash Cibemba Cinyanja Croatian Czech Damara Dangme Danish Digor Drehu Dutch Edo Efik Esan Estonian Eŋlisi Eʋegbe Fante Faroese Fijian Finnish Fon Franse Ga Galician Garifuna Georgian German Germany Tokunɔgbe Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hungarian Hungary Tokunɔgbe Iban Ibanag Icelandic Igbo Iloko Indonesian Isoko Italian Itsekiri Japan Tokunɔgbe Japanese Kabiye Kabuverdianu Kabyle Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Konkani (Roman) Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Low German Macedonian Malagasy Malay Malayalam Maltese Mam Mambwe-Lungu Mapudungun Marathi Mari Mauritian Creole Maya Mazatec (Huautla) Mende Mingrelian Mixe Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Ngangela Norwegian Nzema Oromo Ossetian Otomi (Mezquital Valley) Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Romany (Macedonia) Cyrillic Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Sinhala Slovak Slovenian Solomon Islands Pidgin Somali Spain Tokunɔgbe Spanish Sunda Swahili Swahili (Congo) Swati Swedish Tagalog Tahitian Tajiki Tamil Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tsonga Turkish Turkmen Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Uzbek (Roman) Valencian Venda Vezo Vietnamese Wallisian Waray-Waray Welsh Xhosa Yoruba Zapotec (Isthmus) Zapotec (Lachiguiri) Zulu\nYehowa Ðasefowo wɔa Biblia-nusɔsrɔ̃ kple amewo. Nyabiase gbogbo siwo ŋu woɖona na amewo ne wole Biblia srɔ̃m kpli wo la dometɔ aɖewoe nye:\nÐe Mawu tsɔa ɖe le eme nam vavãa?\nNu kae mawɔ be nye srɔ̃ɖeɖe nanyo ɖe edzi?\nÀkpɔ nya siwo amewo lɔ̃a biabia ku ɖe míaƒe Biblia-nusɔsrɔ̃ ƒe ɖoɖoa ŋu la ƒe ŋuɖoɖowo le ete.\nAleke Míewɔa Biblia-nusɔsrɔ̃ae? Míedzroa nyatiwo abe “Mawu” alo “srɔ̃ɖeɖe” ene me, eye míedzroa mawunyakpukpui vovovo siwo ku ɖe nyatiwo mawo ŋu la me. Ne míetsɔ mawunyakpukpui siawo sɔ kple wo nɔewo la, míedea dzesi nu si Biblia ƒe akpa vovovowo gblɔ tso tanyaa ŋu, eye to mɔ sia dzi la míenana Biblia ŋutɔ ɖea eɖokui gɔme.\nAgbalẽ si míezãna tsɔ srɔ̃a Biblia lae nye Nu Kae Biblia Fia Mí? Nyati siwo me agbalẽ sia ɖe wo me kɔ nyuie la dometɔ aɖewoe nye nu si tututu Biblia gblɔ tso Mawu, Yesu kple míaƒe etsɔme ŋu.\nHo nenie woxɔna ɖe Biblia-nusɔsrɔ̃ ta? Womexɔa ga ɖe nusɔsrɔ̃ kple nusrɔ̃gbalẽa ta o.\nƔeyiɣi didi kae nusɔsrɔ̃ ɖeka xɔna? Ame geɖewo ɖoa gaƒoƒo abe ɖeka ene ɖi míetsɔ srɔ̃a Biblia kpli wo kwasiɖa sia kwasiɖa. Gake míetea ŋu trɔa asi le ɣeyiɣi ƒe didimea ŋu faa. Míate ŋu ava le ɣeyiɣi si nèdi la dzi.\nÐoɖo ka dzie míazɔ ɖo ne mebia be miava srɔ̃ Biblia kplim? Ne èbia be woava srɔ̃ Biblia kpli ye la, Yehowa Ðasefo aɖe ava gbɔwò le afi si sɔ na wò kple ɣeyiɣi si sɔ na wò la me. Ðasefoa atsɔ miniti ʋɛ aɖewo afia ale si míesrɔ̃a Biblia kple amewoe la wò. Ne edzɔ dzi na wò la, ke àte ŋu ayi nusɔsrɔ̃a dzi.\nNe melɔ̃ be woanɔ Biblia srɔ̃m kplim la, ɖe esia abia be mava zu Yehowa Ðasefoa? Ao. Edoa dzidzɔ na Yehowa Ðasefowo be yewoafia Biblia amewo, gake míezinɛ ɖe ame aɖeke dzi gbeɖe be wòaɖo míaƒe haa me o. Ke boŋ míegblɔa Biblia me nyawo na amewo ameŋububutɔe, eye míenyae be gome le ame sia ame si be wòanɔ subɔsubɔha si eya ŋutɔ lɔ̃ la me.—1 Petro 3:15.\nƉoe Ɖe Amewo Ɖoe Ɖe Amewo Nu Kae Nye Biblia-nusɔsrɔ̃?\nÐe Wòle Be Mava Zu Yehowa Ðasefo Kokoko Ne Wole Biblia Srɔ̃m Kplima?


Lododowo 15 | Biblia Le Internet Dzi | Xexe Yeye Gɔmeɖeɖe\nNyaŋuɖoɖo fafɛ tsia dziku nu (1)\nYehowa ƒe ŋku le afi sia afi (3)\nAme dzɔdzɔewo ƒe gbedodoɖa dzea Mawu ŋu (8)\nTameɖoɖowo tsia akpo dzi ne adaŋudede meli o (22)\nBu tame hafi nàɖo nya ŋu (28)\n15 Nyaŋuɖoɖo fafɛ* tsia dziku nu,+Ke gbedaɖeamegbɔ* nana dɔmedzoe flana.+ 2 Nunyala ƒe aɖe wɔa sidzedze ŋu dɔ nyuie,+Ke bometsitsi dona le bometsilawo nu gbẽgbẽgbẽ. 3 Yehowa ƒe ŋku le afi sia afi,Eléa ŋku ɖe ame vlowo kple ame nyuiwo siaa ŋu.+ 4 Aɖe fafɛ* la, agbeti wònye,+Ke nya totro nana mɔkpɔkpɔ buna ɖe ame.* 5 Bometsila doa vlo fofoa ƒe amehehe,+Ke aɖaŋudzela lɔ̃na xɔa ɖɔɖɔɖo.*+ 6 Kesinɔnu bɔ ɖe ame dzɔdzɔe ƒe aƒe me,Ke nu si su ame vɔ̃ɖi si* hea xaxa vaa edzi.+ 7 Nunyalawo ƒe nuyiwo kakaa sidzedze,+Ke bometsilawo ƒe dzi ya mele alea o.+ 8 Ame vɔ̃ɖiwo ƒe vɔsa nye ŋunyɔ na Yehowa,+Ke ame dzɔdzɔewo ƒe gbedodoɖa dzea Eŋu.+ 9 Ame vɔ̃ɖi ƒe zɔzɔme nye ŋunyɔ na Yehowa,+Ke ame si tia dzɔdzɔenyenye yome lae wòlɔ̃na.+ 10 Amehehe tena ɖe* ame si gblẽ mɔ la ɖi dzi,+Ke ame sia ame si lé fu mokaname la aku.+ 11 Tsiẽƒe* kple tsɔtsrɔ̃ƒe* gɔ̃ hã le nuvo le Yehowa ŋkume.+ Ʋuu keke wòahayi amegbetɔviwo ƒe dzi nye ge!+ 12 Fewuɖula melɔ̃a ame si ɖɔnɛ ɖo o.*+ Media aɖaŋuɖoɖo le nunyalawo gbɔ o.+ 13 Dzi kpɔdzidzɔ nana mo kɔna,Ke dzi si le veve sem nana nu tea ame ƒe gbɔgbɔ ŋu.+ 14 Dzi senugɔme dia sidzedze yome mɔ,+Ke movidzɔdzɔ zu nuɖuɖu na bometsilawo ƒe nu.*+ 15 Ame si le fu kpem la ƒe ŋkekewo katã nye vɔ̃,+Ke ame si ƒe dzi le dzidzɔ kpɔm la tua aglo ɣesiaɣi.+ 16 Nu ʋɛ ƒe amesinɔnɔ si ŋu Yehowa vɔvɔ̃ kpe ɖo la+Nyo wu kesinɔnu geɖe si ŋu dzimaɖeɖi* kpe ɖo.+ 17 Ama agba ɖeka si ŋu lɔlɔ̃ kpe ɖo+ laNyo wu nyitsu dami si ŋu fuléle kpe ɖo.+ 18 Dɔmedzoetɔ dɔa avu,+Ke dzigbɔɖitɔ tsia dzre nu.+ 19 Kuviatɔ ƒe mɔ le abe ŋùkpɔ ene,+Ke ame dzɔdzɔe ƒe toƒe le abe mɔ tata sɔsɔe ene.+ 20 Vi nyanu doa dzidzɔ na fofoa,+Ke bometsila doa vlo dadaa.+ 21 Ame si si tagbɔ mele o* la, eya nue bometsitsi vivina,+Ke nugɔmesela léa eƒe mɔ tsɔna tẽe.+ 22 Afi si adaŋudede* mele o la, tameɖoɖowo tsia akpo dzi,Ke afi si aɖaŋuɖola* geɖewo le la, nuwo dzea edzi.+ 23 Ame ƒe nyaŋuɖoɖo nyuie* nana wòkpɔa dzidzɔ,+Eye nya si wogblɔ ɖe egblɔɣi la vivina loo!+ 24 Agbemɔ ɖo ta dzi na ame si dze nunya,+Ne wòaƒo asa na Tsiẽƒe* le anyigba tume.+ 25 Yehowa agbã dadala ƒe aƒe gudugudu,+Ke ana ahosi ƒe liƒo nanɔ anyi pɛpɛpɛ.+ 26 Ame vɔ̃ɖiwo ƒe tame vɔ̃ ɖoɖo nye ŋunyɔ na Yehowa,+Ke nya dzetowo le dzadzɛ le eŋkume.+ 27 Ame si le viɖe madzɔmadzɔ yome la dea eya ŋutɔ ƒemetɔwo xaxa* me,+Ke ame si tsria zãnuxɔxɔ lae anɔ agbe.+ 28 Ame dzɔdzɔe ƒe dzi bua tame hafi ɖoa nya ŋu,*+Ke nya vlowo dona le ame vɔ̃ɖiwo nu gbẽgbẽgbẽ. 29 Yehowa le adzɔge ʋĩi tso ame vɔ̃ɖiwo gbɔ,Ke esea ame dzɔdzɔewo ƒe gbedodoɖa.+ 30 Ne ŋku dzi kɔ la, dzi kpɔa dzidzɔ;*Eye nya nyui dea agbe ƒuwo me.*+ 31 Ame si sea mokaname si hea agbe vanɛ la,Akpɔ nɔƒe le nunyalawo dome.+ 32 Ame si doa toku amehehe doa vlo eƒe agbe,*+Ke ame sia ame si xɔa mokaname la, gɔmesese sua esi.*+ 33 Yehowa vɔvɔ̃ nye amehehe si nana wodzea nunya,+Eye ɖokuibɔbɔ doa ŋgɔ na bubu.+\n^ Alo, “Nyaŋuɖoɖo kple gbe bɔbɔe.”\n^ Alo, “nya veame gbɔgblɔ.”\n^ Alo, “Aɖe si yɔa dɔ ame.”\n^ Egɔmeɖeɖe tẽe, “Ke nya totro tea ame ƒe gbɔgbɔ ɖe anyi.”\n^ Alo, “xɔa mokaname.”\n^ Alo, “ame vɔ̃ɖi ƒe hokpɔkpɔ.”\n^ Alo, “Amehehe nye nu sesẽ na.”\n^ Alo, “ame si gbea nya nɛ o.”\n^ Alo, “Bometsilawo ƒe nuyiwo nɔa movidzɔdzɔ yome.”\n^ Alo, “tɔtɔ.”\n^ Alo, “nyalélekpɔ.”\n^ Egɔmeɖeɖe tẽe, “Nyaŋuɖoɖo si do le ame nu.”\n^ Alo, “hafi ƒoa nu.”\n^ Alo, “Mokɔkɔ doa dzidzɔ na dzi.”\n^ Egɔmeɖeɖe tẽe, “dea ami ƒuto me.”\n^ Egɔmeɖeɖe tẽe, “dzi nyanu sua esi.”


Nu Siwo Nana Ƒomewo Kpɔa Dzidzedze—Taɖodzinuwo\nTaɖodzinu le abe nɔnɔmetata si dzi nàkpɔ awɔ nua ŋutɔŋutɔ ene\nMenye drɔ̃eƒenyae taɖodzinu nye o, ke boŋ enye nu si nèle mɔ kpɔm na be adzɔ ŋutɔŋutɔ. Ebia be woawɔ ɖoɖo, ada asɔ, eye woado vevie dɔ awɔ.\nTaɖodzinu ate ŋu anye esi (axɔ ŋkeke aɖewo alo kwasiɖa aɖewo), bubu ate ŋu anye esi didi vie si (axɔ ɣleti aɖewo) kple esi axɔ ɣeyiɣi geɖe (ƒe ɖeka alo esi wu ema). Taɖodzinu suesuesuewo gbɔ ɖoɖo akpe ɖe ŋuwò be nàte ŋu ava ɖo esi axɔ ɣeyiɣi la gbɔ.\nNe èɖo taɖodzinu aɖe gbɔ la, ana dzi naɖo ƒowò, ana nàdze xɔ̃ nyuiwo, eye àkpɔ dzidzɔ wu tsã.\nAna dzi naɖo ƒowò: Ne èɖo taɖodzinu suewo eye nète ŋu ɖo wo gbɔ la, dzi aɖo ƒowò be nàminya gãwo. Eye ne èdo go nuwo abe hatiwo ƒe nyaƒoɖeamenu ene la, dzi anɔ ƒowò nànɔ te ɖe wo nu.\nXɔlɔ̃wo: Edzɔa dzi na amewo be yewoanɔ ame siwo si taɖodzinu ɖɔʋuwo le la dome, ame siwo nya taɖodzinu si minyam wole eye wodzea agbagba be yewoaɖo wo gbɔ. Azɔ hã, mɔ vevi aɖe si dzi ame ato ana ƒomedodo si le eya kple exɔlɔ̃ dome nasẽ wue nye be woaminya taɖodzinu ɖeka.\nDzi adzɔ wò: Ne èɖo taɖodzinu na ɖokuiwò eye nèɖo egbɔ la, dzi adzɔ wò.\n“Melɔ̃a taɖodzinuwo ɖoɖo na ɖokuinye. Nye susu nɔa wo ŋu eye medzea agbagba be maɖo taɖodzinuawo gbɔ. Eye ne ète ŋu ɖo taɖodzinu aɖe gbɔ, eye nètrɔ kpɔ megbe la, dzi adzɔ wò nàgblɔ be, ‘Ɛhɛ̃, mete ŋu wɔe! Mete ŋu wɔ nu si meɖo be mawɔ la.’”—Christopher.\nBIBLIA ƑE MƆFIAME: “Ame si le ŋku lém ɖe yaƒoƒo ŋu la maƒã nu o, eye ame si le ŋku lém ɖe alilikpowo ŋu la maŋe nu o.”—Nyagblɔla 11:4.\nÐe afɔ siawo ne woakpe ɖe ŋuwò nàɖo wo taɖodzinuwo gbɔ.\nDe vovototo nuwo me. Ŋlɔ taɖodzinu siwo gbɔ nàdi be yeaɖo la ɖe ɖoɖo nu, vevitɔwo nava gbã, eye nàtia esi gbɔ nàdi be yeaɖo gbã, evelia kple bubuawo.\nWɔ ɖoɖo. Be nàɖo taɖodzinu ɖe sia ɖe gbɔ la, wɔ nu siawo:\nÐo ɣeyiɣi si sɔ na taɖodzinua gbɔ ɖoɖo.\nWɔ ɖoɖo ɖe nu siwo nàwɔ hafi aɖo egbɔ la ŋu.\nKpɔ mɔ be kuxiwo ado mo ɖa, eye nàbu ale si nàwɔ aɖu wo dzi la ŋu.\nDze egɔme. Mègalala be nu sia nu nasɔ gbe keŋkeŋ hafi nàɖe afɔ o. Bia ɖokuiwò be, ‘Nu kae nye nu gbãtɔ si mate ŋu awɔ be maɖo nye taɖodzinua gbɔ?’ Ekema wɔe. De dzesi taɖodzinua ƒe akpa siwo gbɔ nète ŋu ɖo xoxo.\nBIBLIA ƑE MƆFIAME: “Veviedola ƒe ɖoɖowo hea dzidzedzekpɔkpɔ vanɛ.”—Lododowo 21:5.


Xɔse Ate Ŋu Atrɔ Wò Agbenɔnɔ\nGbetakpɔxɔ—Tata Si Míesrɔ̃na | January 1, 2000\nGBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Indonesian Italian Japanese Korean Latvian Lithuanian Malagasy Malayalam Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Thai Turkish Ukrainian Urdu Vietnamese Zulu\n“ELE bɔbɔe ŋutɔ be nɔnɔme nyuiwo nanɔ ame si Mawu manɔmee.” Aleae Mawu ƒe anyinɔnɔ ŋuti ɖikela aɖe gblɔe nye ma. Egblɔ be yetsɔ agbenyuinɔnɔ ƒe dzidzenu kɔkɔwo nyi ye viwo, eye woawo hã tsɔ dzidzenu kɔkɔ mawo ke nyi wo viwoe—yewote ŋu wɔ esiawo katã evɔ yewomexɔ Mawu dzi se o.\nÐe esia fia be mehiã be woaxɔ Mawu dzi ase oa? Edze ƒã be aleae amesia bui. Eye enye nyateƒe be menye amesiame si mexɔ Mawu dzi se o ye nye ame baɖa o. Apostolo Paulo ƒo nu tso “trɔ̃subɔla,” siwo menya Mawu o, evɔ “[wowɔa] nusi nye se la tɔ tso dzɔdzɔ me” la ŋu. (Romatɔwo 2:14) Wodzi amewo katã—Mawu ƒe anyinɔnɔ ŋuti ɖikelawo hã le eme—kple dzitsinya. Ame geɖe dzea agbagba wɔa nu ɖe nusi woƒe dzitsinya gblɔ na wo nu ne womexɔ Mawu si na nu nyui kple nuvɔ̃ ŋuti seselelãme ma si wotsɔ dzi woe la dzi se o gɔ̃ hã.\nGake Mawu dzixɔse sẽŋu—si wotu ɖe Biblia dzi—la nu sẽ ŋutɔ be wòate ŋu ana woawɔ nu nyui wu dzitsinya si naneke mele mɔ fiamee o. Xɔse, si wotu ɖe Mawu ƒe Nya, Biblia, dzi la fiaa mɔ dzitsinya, enaa wòɖana ale gbegbe be wòte ŋu dea dzesi nu nyui kple nuvɔ̃. (Hebritɔwo 5:14) Gakpe ɖe eŋu la, xɔse doa ŋusẽ ame be wòalé dzidzenu kɔkɔwo me ɖe asi le nyaƒoɖeamenu sesẽwo me. Le kpɔɖeŋu me, le ƒe alafa 20 lia me la, dukɔ geɖe nɔ dunyahedziɖuɖu gbegblẽwo ƒe ŋusẽkpɔɖeamedzi te, si zi amesiwo dze ame nyuiwoe dzi wowɔ ŋutasẽnu dziŋɔwo. Gake amesiwo si Mawu dzixɔse vavãtɔ le meɖe asi le woƒe gɔmeɖosewo ŋu esi woƒe agbe ɖo afɔku me gɔ̃ hã o. Gakpe ɖe eŋu la, xɔse si wotu ɖe Biblia dzi ate ŋu atrɔ amewo ƒe agbenɔnɔ. Ate ŋu aɖe amesiwo le bubumɔ dzi eye wòakpe ɖe amewo ŋu woaƒo asa na vodada wɔnublanuiwo. De ŋugble le kpɔɖeŋu ʋɛ aɖewo ŋu kpɔ.\nXɔse Ate Ŋu Atrɔ Ƒomegbenɔnɔ\n“Miete ŋu wɔ nusi mele bɔbɔe o le miaƒe xɔse ta.” Aleae ʋɔnudrɔ̃la aɖe si nye Englandtɔ gblɔ esi wòtso nya me le nyaʋiʋli si ɖo John kple Tania dome tso amesi gbɔ wo viwo anɔ ŋu. Esi John kple Tania ƒe nya va ɖo tatɔwo gbɔ la, womeɖe wo nɔewo o eye woƒe ƒomegbenɔnɔ menyo kura o. John, amesi ŋu atikevɔ̃ɖizazã ƒe kuxi le eye tsatsadada nye numame na la va te nuvlowɔwɔ bene yeakpɔ ga atsɔ anɔ yeƒe agbe vloawo nɔmee. Megakpɔa viawo kple wo dada dzi o. Eyata “nukunya” kae dzɔ?\nGbeɖeka John se tɔɖiayɔvi sue aɖe wònɔ nu ƒom tso Paradiso ŋu. Esi nyaa ʋãe ta la, eyi ŋutsuvia dzilawo gbɔ ɖabia gbe wo. Ðevia dzilawo nye Yehowa Ðasefowo, eye wokpe ɖe John ŋu wòsrɔ̃ nu tso eŋu le Biblia me. Ʋɛʋɛʋɛ la, xɔse si wotu ɖe Biblia dzi va ɖo John kple Tania si eye woƒe agbenɔnɔ trɔ. Wova wɔ woƒe srɔ̃ɖeɖea le se nu azɔ eye wodzudzɔ nu gbegblẽ wɔwɔ. Dziɖuɖumegã siwo va lé ŋku ɖe alesi nuwo nɔ edzi yimee le woƒe aƒea me ŋu kpɔ nane si manya wɔ tsã le ɣeyiɣi kpui aɖe si do ŋgɔ me o—si nye ƒome kpɔdzidzɔ si le aƒe si me le dzadzɛ me, aƒe nyui si me woanɔ anyi vi le. Nyateƒee ʋɔnudrɔ̃la la to esi wògblɔ be xɔse yeye si su John kple Tania si gbɔe “nukunya” sia tso.\nKilometa akpe nanewo tso England gbɔ la, ɖeko wogbɔna srɔ̃nyɔnu ɖetugbi aɖe si le Near East hã bu ge akpe ɖe akɔntabubu wɔnublanui aɖe ŋu enye ma. Enɔ ɖoɖo wɔm be yeava nye ame miliɔn geɖe siwo ƒe srɔ̃ɖeɖe wua enu ɖe srɔ̃gbegbe me dometɔ ɖeka. Vi nɔ esi, gake srɔ̃aŋutsua tsi wui sasasã. Le susu sia ta la, eƒe ƒometɔwo nɔ eƒom ɖe enu be wòagbe srɔ̃a, eye le nyateƒe me la, edze egɔme nɔ eŋuti ɖoɖowo wɔm. Gake wo kpakple Yehowa Ðasefo aɖe nɔ Biblia srɔ̃m. Esi Ðasefoa se nyaa la, eɖe nya si Biblia gblɔ tso srɔ̃ɖeɖe ŋu me nɛ—le kpɔɖeŋu me, be srɔ̃ɖeɖe nye nunana tso Mawu gbɔ eye menye nusi ŋu woaɖe asi le bɔbɔe wònye o. (Mateo 19:4-6, 9) Nyɔnua de ŋugble le eɖokui me be, ‘Ewɔ mo yaa be nyɔnu sia, si nye ame tutɔ la, le agbagba dzem be yeakpɔ míaƒe ƒomea ta evɔ amesiwo boŋ nye nye ƒometɔwo di be yewoana wòagbã.’ Xɔse yeye si su esi la kpe ɖe eŋu be wòlé eƒe srɔ̃ɖeɖea ɖe te.\nNu wɔnublanui aɖe si dzɔna eye wòle nu gblẽm le ƒomegbenɔnɔ ŋue nye fuɖeɖe. Wobu akɔnta le Dukɔ Ƒoƒuawo ƒe nyatakaka aɖe me be ne mede ɖeke o la, woɖona koŋ ɖea fugboe miliɔn 45 ƒua gbe ƒe sia ƒe. Fuɖenya siawo dometɔ ɖesiaɖe nye nublanuinya. Biblia me sidzedze kpe ɖe nyɔnu aɖe ŋu le Philippines wòƒo asa na nudzɔdzɔ sia me nɔnɔ.\nYehowa Ðasefowo va do go nyɔnua eye wòxɔ agbalẽ gbadza si wozãna le Biblia sɔsrɔ̃ me, si nye Nukae Mawu Di tso Mía Si?, * eye wòdze Biblia sɔsrɔ̃ gɔme. Le ɣleti aɖewo megbe la, eva ɖe nusita wòlɔ̃ be woasrɔ̃ nu kpli ye me. Fu nɔ nyɔnua ƒo esi Ðasefoawo yi egbɔ zi gbãtɔ, gake nyɔnua kple srɔ̃a wɔ ɖoɖo be yewoaɖe fua. Gake ɖevi si womedzi haɖe o ƒe nɔnɔmetata si le agbalẽ gbadzaa ƒe axa 24 wɔ dɔ ɖe nyɔnua ƒe dzi dzi. Numeɖeɖe si wotu ɖe Biblia dzi si woŋlɔ kpe ɖe nɔnɔmetataa ŋu be nu kɔkɔe agbe nye elabena ‘Mawue nye agbedzɔƒe’ ʋãe ale be megaɖe fua o. (Psalmo 36:10) Fifia la, edzi vi dzeani aɖe si le lãmesẽ me.\nXɔse Kpena Ðe Amesiwo Wodo Vloe Ŋu\nLe Ethiopia la, ŋutsu eve aɖewo siwo medo awu nyuie o la va Yehowa Ðasefowo ƒe kpekpe. Le kpekpea ƒe nuwuwu la, Ðasefo aɖe ɖe eɖokui fia wo xɔlɔ̃wɔwɔtɔe. Ŋutsuawo biae be wòana ga yewo. Ðasefoa mena ga wo o, ke boŋ nane si nyo wu gae wòna wo. Ede dzi ƒo na wo be woaxɔ Mawu dzi ase, si “[xɔ] asi geɖe wu sika.” (Petro I, 1:7) Edze wo dometɔ ɖeka ŋu eye wòdze Biblia sɔsrɔ̃ gɔme. Nusɔsrɔ̃a trɔ eƒe agbenɔnɔ. Esi eƒe xɔse nɔ tsitsim ɖe edzi la, edzudzɔ atamanono, ahatsunono, agbegbegblẽnɔnɔ, kple khat (gbe muame aɖe) zazã. Esrɔ̃ alesi wòakpɔ eɖokui dzii tsɔ wu be wòanɔ nu biam, eye enɔa agbe dzadzɛ, si le vi ɖem nɛ fifia.\nLe Italy la, wode ŋutsu aɖe si xɔ ƒe 47 la mɔ ƒe ewo, eye wona wònɔ ʋɔnudrɔ̃ƒea ƒe tagbɔdɔlélawo ƒe kɔdzi. Yehowa Ðasefo aɖe si woɖe mɔ na be wòayi gaxɔwo me ana gbɔgbɔmekpekpeɖeŋu la srɔ̃ Biblia kplii. Ŋutsua wɔ ŋgɔyiyi kabakaba. Xɔse na eƒe agbenɔnɔ trɔ ale gbegbe be egbɔe gamenɔla bubuwo yina be wòaɖo aɖaŋu na yewo le alesi yewoakpɔ yewoƒe kuxiwo gbɔe la ŋu. Xɔse si wotu ɖe Biblia dzi si le esi la na wova dea bubu eŋu, wokafunɛ, eye gaxɔdzikpɔlawo kana ɖe edzi.\nLe ƒe siawo me la, nyadzɔdzɔgbalẽwo ka nya ta tso dukɔmeviʋa siwo le edzi yim le Afrika la ŋu. Esi dziŋɔ koŋue nye ɖekakpuivi siwo wona hehee be woanye asrafowo la ƒe ŋutinyawo. Wonaa atike vɔ̃ɖi ɖevi siawo, wowɔa funyafunya wo, eye woziaa wo dzi be woawɔ nu vlowo ɖe woƒe ƒometɔwo ŋu ne woakpɔ ɖa be wode asrafoha si me wole dzi hã. Ðe xɔse si wotu ɖe Biblia dzi nu sẽ ate ŋu atrɔ sɔhɛ siawo ƒe agbenɔnɔa? Le ame eve ya teti gome la, ete ŋu trɔ woƒe agbenɔnɔ.\nLe Liberia la, Alex nye Katolikoha la ƒe misasubɔvi. Gake eva ge ɖe asrafoha aɖe si nɔ aʋa wɔm la me esi wòxɔ ƒe 13 eye wòva zu ɖevisrafo ŋutasẽla aɖe. Be wòanye kalẽtɔ le aʋagbedzi la, eyi ɖasa dzo. Alex kpɔ be wowu ye hati geɖe, gake eya tsi agbe. Le ƒe 1997 me la, eva do go Yehowa Ðasefowo, eye wòkpɔe be womeɖi gbɔ ye o. Ke boŋ wokpe ɖe eŋu wòsrɔ̃ nusi Biblia gblɔ tso ŋutasesẽ ŋu. Alex do le asrafohaa me. Esi wònɔ tsitsim le xɔse me la, ewɔ ɖe Biblia ƒe sedede dzi be: “Nete ɖa le vɔ̃ ŋu, eye wòawɔ nu nyui; nedi ŋutifafa, eye wòati eyome.”—Petro I, 3:11.\nƔemaɣi la, Samson, si nye ɖevisrafo tsã va to du si me Alex le me yina. Xɔseha aɖe ƒe hadziha me nɔlae wònye tsã, gake le ƒe 1993 me la, eva zu asrafo eye wòte atike vɔ̃ɖiwo nono, gbɔgbɔyɔyɔ, kple agbegbegblẽnɔnɔ. Le ƒe 1997 me la, woxɔ dɔ le esi. Samson ɖo ta Monrovia yina dedienɔnɔdzikpɔha tɔxɛ aɖe me ɖo ge hafi exɔlɔ̃ aɖe ƒo nu nɛ be wòasrɔ̃ Biblia kple Yehowa Ðasefowo, eye esia na xɔse si wotu ɖe Biblia dzi va su esi. Esia do ŋusẽe wòdzudzɔ aʋalɔlɔ̃ nuwɔnawo wɔwɔ. Alex kple Samson siaa wɔa nu ŋutifafatɔe fifia, eye wonɔa agbe nyui. Ðe nane li si ate ŋu ana amesiwo ƒo wo ɖokui ɖe ŋutasẽnuwɔnawo me alea gbegbe ƒe agbenɔnɔ natrɔ tsɔ wu xɔse si wotu ɖe Biblia dzia?\nKpɔɖeŋu geɖe siwo míate ŋu agblɔ siwo ɖe xɔse vavã si wotu ɖe Biblia dzi ƒe ŋusẽ fia la dometɔ ʋɛ aɖewo koe nye esiawo. Enye nyateƒe be menye amesiame ko si gblɔ be yexɔ Mawu dzi se lae nɔa agbe ɖe Biblia ƒe dzidzenu kɔkɔawo nu o. Le nyateƒe me la, Mawu ƒe anyinɔnɔ ŋuti ɖikela aɖewo ƒe agbenɔnɔ nyo wu ame aɖewo siwo be Kristotɔwoe yewonye la tɔ. Nusitae nye be xɔse si wotu ɖe Biblia dzi lɔ nu geɖe ɖe eme wu gbɔgblɔ ko be yexɔ Mawu dzi se.\nApostolo Paulo yɔ xɔse be enye “dziɖoɖo ɖe nusiwo wokpɔ mɔ na ŋu kple kaka ɖe nusiwo womekpɔna o la dzi.” (Hebritɔwo 11:1) Eyata xɔse fia be nusiwo womekpɔna o ƒe kakaɖedzi sẽŋu—si wotu ɖe kpeɖodzi matrɔmatrɔwo dzi—nanɔ ame si. Vevietɔ ebia be ɖikeke aɖeke naganɔ ame me ɖe Mawu ƒe anyinɔnɔ ŋu o, woagake ɖi be etsɔa ɖe le eme na mí, eye be eyraa amesiwo wɔa eƒe lɔlɔ̃nu o. Apostoloa gblɔ hã be: “Amesi ke tena va Mawu gbɔ la, naxɔ ase be, Mawu li, eye wònye teƒeɖola na amesiwo dinɛ vevie.”—Hebritɔwo 11:6.\nXɔse sia tɔgbee trɔ John, Tania, kple ame bubu siwo ŋu míeƒo nu tsoe le nyati sia me la ƒe agbenɔnɔ. Ena woɖo ŋu ɖe Mawu ƒe Nya, Biblia la ŋu bliboe hena mɔfiafia le nyametsotsowo wɔwɔ me. Ekpe ɖe wo ŋu wotsɔ nanewo saa vɔe fifia ale be woagato mɔ si dzi toto le bɔbɔe vɔ wònye mɔ gbegblẽ la dzi o. Togbɔ be nuteƒekpɔkpɔ siawo le vovovo hã la, mɔ ɖeka dzie wo katã wodze egɔme toe. Yehowa Ðasefowo dometɔ aɖee srɔ̃ Biblia kple amesiawo, eye wova kpɔ nusi Biblia gblɔ ƒe nyateƒenyenye be: “Mawu ƒe nya la le agbe, eye wòsẽa ŋu.” (Hebritɔwo 4:12) Ŋusẽ si le Mawu ƒe Nya la si kpe ɖe amesiawo dometɔ ɖesiaɖe ŋu wòtu xɔse sẽŋu si na be woƒe agbenɔnɔ trɔ henyo wu tsã la ɖo.\nYehowa Ðasefowo le dɔ wɔm kple ŋkubiã le anyigba kple ƒukpo siwo wu 230 dzi. Wole kpewòm be nàva yewoasrɔ̃ Biblia. Nukatae? Elabena woxɔe se be xɔse si wotu ɖe Biblia dzi ate ŋu ana wò hã nàwɔ asitɔtrɔ geɖe le wò agbe me.\n^ mm. 10 Watchtower Bible and Tract Society of New York, Inc. ye tae.\nXɔse si wotu ɖe Biblia dzi naa ame ƒe agbenɔnɔ trɔna henyona wu tsãtɔ\nƉoe Ɖe Amewo Ɖoe Ɖe Amewo Xɔse Ate Ŋu Atrɔ Wò Agbenɔnɔ\nw00 1/1 axa 2-5\nSubɔsubɔ Kple Dzɔla La\n“Ame Suewo” Zu “Akpe”\n“Poland Nɔvihabɔbɔ”—Nukata Woti Wo Yome?\nŊkuɖoɖo Mía Wɔla Dzi Tso Míaƒe Sɔhɛmenɔɣi\nMíehiã Yehowa ƒe Habɔbɔa\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 1, 2000\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA January 1, 2000\nGBETAKPƆXƆ—TATA SI MÍESRƆ̃NA January 1, 2000


1 Mose 46 | Biblia Le Internet Dzi | Xexe Yeye Gɔmeɖeɖe\nYakob kple eƒe aƒe la ʋu yi Egipte (1-7)\nAme siwo ʋu yi Egipte ƒe ŋkɔwo (8-27)\nYosef va do go Yakob le Gosen (28-34)\n46 Ale Israel tsɔ nu siwo katã le esi* la eye wòdze mɔ. Esi wòva ɖo Beer-Seba+ la, esa vɔ na fofoa Isak ƒe Mawu la.+ 2 Eye Mawu yɔ Israel le ŋutega me le zã me be: “Yakob, Yakob!” Etɔ be: “Nyee nye esi!” 3 Eye wògblɔ nɛ be: “Nyee nye Mawu vavã la, fofowò ƒe Mawu la.+ Mègavɔ̃ Egipte yiyi o, elabena mana nàzu dukɔ gã aɖe le afi ma.+ 4 Nye ŋutɔ mayi Egipte kpli wò, eye nye ŋutɔ magakplɔ wò tso afi ma agbɔe,+ eye Yosef ƒe asie amia wò ŋkuwo.”*+ 5 Ema megbe Yakob dzo le Beer-Seba, eye Israel viŋutsuwo kɔ wo fofo Yakob kple wo viwo kpakple wo srɔ̃wo ɖe tasiaɖam siwo Farao ɖo ɖa be woatsɔ akɔ woe la me. 6 Wokplɔ woƒe lãhawo hã, eye wotsɔ nu siwo su wo si le Kanaan-nyigba dzi la dzoe. Ale Yakob kple viawo katã va Egipte. 7 Ekplɔ viaŋutsuwo kple eƒe tɔgbuiyɔviŋutsuwo kple vianyɔnuwo kple eƒe tɔgbuiyɔvinyɔnuwo yi Egipte; ekplɔ eƒe dzidzimeviwo katã yii. 8 Ke Israel, si wogayɔna be Yakob, ƒe viŋutsu siwo va Egipte la ƒe ŋkɔwoe+ nye esi: Yakob ƒe ŋgɔgbevie nye Ruben.+ 9 Ruben viŋutsuwoe nye Hanok, Palu, Hezron kple Karmi.+ 10 Simeon+ viŋutsuwoe nye Yemuel, Yamin, Ohad, Yakin, Zohar, kple Saul,+ si Kanaan nyɔnu aɖe dzi. 11 Lewi+ viŋutsuwoe nye Gerson, Kohat kple Merari.+ 12 Yuda+ viŋutsuwoe nye Er, Onan, Sela,+ Perez+ kple Zera.+ Ke Er kple Onan ku le Kanaan-nyigba+ dzi. Perez viŋutsuwoe nye Hezron kple Hamul.+ 13 Isakar viŋutsuwoe nye Tola, Puwa, Yob kple Simron.+ 14 Zebulon+ viŋutsuwoe nye Sered, Elon kple Yahlel.+ 15 Ame siawoe nye Lea viŋutsu siwo wòdzi na Yakob le Padan-Aram hekpe ɖe vianyɔnu Dina+ ŋu. Viaŋutsuwo kple vianyɔnuwo katã le* blaetɔ̃ vɔ etɔ̃. 16 Gad+ viŋutsuwoe nye Zifion, Hagi, Suni, Ezbon, Eri, Arodi kple Areli.+ 17 Aser+ viŋutsuwoe nye Yimna, Yiswa, Yiswi, kple Beria, kpakple wo nɔvinyɔnu Sera. Beria viŋutsuwoe nye Heber kple Malkiel.+ 18 Ame siawoe nye Zilpa,+ si Laban tsɔ na via Lea la, ƒe viŋutsuwo. Ame siawoe wòdzi na Yakob: wole ame* wuiade. 19 Yakob srɔ̃ Rahel viŋutsuwoe nye Yosef+ kple Benyamin.+ 20 Wodzi Manase+ kple Efrayim+ na Yosef le Egipte-nyigba dzi; ame siawoe On* nunɔla Potifera ƒe vi Asenat+ dzi nɛ. 21 Benyamin+ viŋutsuwoe nye Bela, Beker, Asbel, Gera,+ Naaman, Ehi, Ros, Mupim, Hupim+ kple Ard.+ 22 Esiawoe nye viŋutsu siwo Rahel dzi na Yakob: wo katã le ame* wuiene. 23 Dan+ viŋutsue* nye Husim.+ 24 Naftali+ viŋutsuwoe nye Yahzel, Guni, Yezer, kple Silem.+ 25 Ame siawoe nye Bilha, si Laban tsɔ na via Rahel la, ƒe viŋutsuwo. Ame siawoe wòdzi na Yakob: wo katã le ame* adre. 26 Ame* siwo katã wodzi na Yakob, siwo katã ʋu kplii yi Egipte, ne woɖe viaŋutsuwo srɔ̃wo le eme la, le blaade vɔ ade.+ 27 Viŋutsu siwo wodzi na Yosef le Egipte la le ame* eve. Ame* siwo katã tso Yakob ƒe me va Egipte la le blaadre.+ 28 Yakob dɔ Yuda+ ɖe eŋgɔ ɖe Yosef gbɔ, be wòagblɔ nɛ be yele mɔ dzi ɖo ta Gosen. Esi wova ɖo Gosen-nyigba+ dzi la, 29 Yosef na wodzra eƒe tasiaɖam ɖo, eye wòyi ɖado go fofoa Israel le Gosen. Esi wòkpɔe la, enumake ekpla asi kɔ nɛ* hefa avi ʋuu.* 30 Eye Israel gblɔ na Yosef be: “Azɔ mate ŋu aku faa; mekpɔ wò ŋkume, eye menya be ègale agbe.” 31 Eye Yosef gblɔ na nɔviawo kple fofoa ƒemetɔwo be: “Mina mayi Farao+ gbɔ aɖagblɔ nɛ be, ‘Nɔvinyewo kple fofonye ƒemetɔ siwo le Kanaan-nyigba dzi la va gbɔnye afi sia.+ 32 Lãnyilawoe ame siawo nye,+ eye lãhawo le wo si;+ wova kple woƒe alẽhawo kple nyihawo kpakple nu siwo katã le wo si.’+ 33 Ne Farao yɔ mi eye wòbia mi be, ‘Dɔ ka wɔlawo mienye?’ hã la, 34 migblɔ be, ‘Lãnyilawoe wò dɔlawo nye tso míaƒe ɖevime, mía kple mía tɔgbuiwo siaa,’+ ale be mianɔ Gosen-nyigba+ la dzi, elabena Egiptetɔwo nyɔa ŋu alẽkplɔlawo.”+\n^ Alo, “Israel kplɔ ame siwo katã nye etɔwo.”\n^ Efia, amia Yakob ƒe ŋkuwo ne eku.\n^ Alo, “Viaŋutsuwo kple vianyɔnuwo katã le luʋɔ.”\n^ Efia, Heliopolis.\n^ Egɔmeɖeɖe tẽe, “viŋutsuwoe.”\n^ Egɔmeɖeɖe tẽe, “edze eƒe kɔ dzi.”\n^ Egɔmeɖeɖe tẽe, “efa avi ɖe eƒe kɔ dzi ʋuu.”


GBE BUBU Albanian Arabic Armenian Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Korean Lithuanian Malagasy Malayalam Myanmar Norwegian Polish Portuguese Rarotongan Romanian Russian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Vietnamese\nÐe menye nu gbegblẽ wònye Yakob wɔ esime wògblɔ be yee nye Esau, abe ale si woŋlɔe ɖe Mose I, 27:18, 19 ene, oa?\nÐewohĩ ènya ŋutinya sia nyuie. Le Isak ƒe amegãkuku me la, edɔ via Esau be wòayi gbe me aɖawu lã aɖe aɖa na ye, hegblɔ be: “Ne maɖu, be mayra wò hafi aku!” Esi Rebeka se nya si srɔ̃a gblɔ la, eɖa nu nyui aɖe, eye wòɖo aɖaŋu na Yakob be: “Natsɔe ayi na fofowò, ne wòaɖu, eye wòayra wò hafi aku.” Eya ta Yakob tsɔ nuɖuɖua yi na fofoa, esime Esau ƒe awuwo nɔ eŋu, eye gbɔ̃ ƒe agbalẽ siwo ŋu fu le la hã nɔ eƒe asiwo kple eƒe kɔ ŋu. Esi Isak biae be, “Vinye, wò amekae?” la, Yakob ɖo eŋu be: “Nye enye Esau, wò ŋgɔgbevi.” Isak xɔ edzi se, eye wòyrae.—Mose I, 27:1-29.\nBiblia meɖe nu sia nu me ku ɖe susu si tae Rebeka kple Yakob wowɔ nu nenema ɖo ŋu o, gake ena míenya be nɔnɔme kpata aɖee wònye do mo ɖa. Gake anyo be míade dzesii be esi Mawu ƒe Nyaa megblɔ be nu si Rebeka kple Yakob wowɔ la nyo loo, alo gblẽ o ta la, nuŋlɔɖi sia mede aʋatsokaka kple ameflunuwɔwɔ dzi o. Ke hã, Biblia na nyatakaka bubuwo ku ɖe nu si dzɔ ŋu.\nGbã la, nuŋlɔɖia na eme kɔ be Yakob ye dze axɔ fofoa ƒe yayra, ke menye Esau o. Elabena Yakob ƒle ŋgɔgbevinyenyea le nɔvia vetsua si le se nu do ŋgɔ esime wòdzrae nɛ ɖe nuɖuɖu agba ɖeka ta, esime dɔ nɔ ewum vevie. Esau “do vlo eƒe ŋgɔgbevinyenye.” (Mose I, 25:29-34) Eya ta esi Yakob yi fofoa gbɔ la, yayra si wòdze axɔ dimee wònɔ.\nEvelia, esi Isak va de dzesii be Yakob ye yeyra la, medze agbagba be yeatrɔe o. Ðewohĩ anya ɖo ŋku nya si Yehowa gblɔ na Rebeka hafi wòdzi venɔviawo la dzi be: “Tsitsitɔ asubɔ ɖevitɔ!” (Mose I, 25:23) Anyo be míade dzesii hã be esime Yakob sɔ gbe hena ʋuʋu yi ɖe Haran la, Isak gagblɔ yayranya geɖewo kpe esiwo wòtsɔ yrae gbã.—Mose I, 28:1-4.\nEye mlɔeba, ele be míaɖo ŋku edzi be Yehowa nya nu siwo katã nɔ dzɔdzɔm eye wòtsɔ ɖe le wo me. Yayranya siwo Isak gblɔ la do ƒome kple ŋugbe si Mawu do na Abraham. (Mose I, 12:2, 3) Ne ɖee Mawu medi be Yakob naxɔ yayraa o la, anye ne eto mɔ aɖe dzi de nu nyaa me. Ðe esia teƒe la, ɖe Yehowa ɖo kpe yayra siawo dzi boŋ esime wògblɔ na Yakob be: “Woayra anyigba dzi dukɔwo katã le mia kple wò dzidzimeviwo me.”—Mose I, 28:10-15.\nw07 10/1 axa 31


Ale Si Yehowa Tena Ðe Mía Ŋu—Yakobo 4:8 | Nusɔsrɔ̃\nALEKE NÈSE LE ÐOKUIWÒ ME TSO . . .\nYehowa ƒe amekpekpe be míate ɖe ye ŋu la ŋu?\nMawu ƒe nunana si nye tafea ŋu?\nMawu ƒe Nya si wòna woŋlɔ le mɔ si ana míase egɔme bɔbɔe nu la ŋu?\n1. Didi kae le mí amegbetɔwo me, eye ame kae ate ŋu akpɔ didi sia gbɔ na mí?\nAME sia ame dina be yease le ye ɖokui me be ye kple amewo dome le nyuie. Ame siwo míenya nyuie helɔ̃ wo vevie la ŋue míedina be míate ɖo kplikplikpli. Edzɔa dzi na mí ne míekpɔe be míaƒe ƒometɔwo kple xɔlɔ̃wo lɔ̃ mí vevie, wodea asixɔxɔ mía ŋu hesea nu gɔme na mí. Ke hã, Ame si wòle be mía kplii dome nanɔ kplikplikpli wue nye mía Wɔla Gã la.—Nyagb. 12:1.\n2. Ŋugbe kae Yehowa do na mí, gake nu ka tae ame geɖe mexɔ ŋugbedodo ma dzi se o?\n2 Yehowa de dzi ƒo na mí le eƒe Nya la me be ‘míate ɖe ye ŋu’ eye wòdo ŋugbe be ne míewɔ esia la, ‘ye hã yeate ɖe mía ŋu.’ (Yak. 4:8) Dzidzɔnya kae nye esi! Ke hã, ame aɖewo susui be mesɔ be míaxɔe ase be Mawu di be yeate ɖe mía ŋu o; wosena le wo ɖokui me be yewomedze ate ɖe eŋu o alo be ele adzɔge tso mía gbɔ akpa. Ðe wòanya wɔ be míate ɖe Yehowa ŋu vavã?\n3. Nyateƒe si ku ɖe Yehowa ŋu ka dzie wòle be míaka ɖo?\n3 Nyateƒe lae nye be, Yehowa “mele adzɔge tso mía dometɔ” ɖe sia ɖe si di be yeake ɖe eŋu la gbɔ hafi o; anya wɔ be míadze sii. (Mixlẽ Dɔwɔwɔwo 17:26, 27; Psalmo 145:18.) Mía Mawu la ɖoe be ame madeblibowo gɔ̃ hã nate ɖe ye ŋu, eye wòle klalo helɔ̃ faa be yeabu wo ye xɔlɔ̃ veviwoe. (Yes. 41:8; 55:6) Nu siwo me hakpalaa to na wòte ŋu ŋlɔ tso Yehowa ŋu be: “Èɖoa to gbedodoɖa, gbɔwòe ŋutilãwo katã woayi. Woayra ame si nètia, eye nèna be, wòava nɔ wò xɔxɔnuwo!” (Ps. 65:3, 5) Mina míakpɔ ale si Yuda Fia Asa te ɖe Yehowa ŋu kple ale si Yehowa hã te ɖe eŋui ɖa le Biblia me. *\nNU SI MÍATE ŊU ASRƆ̃ TSO BLEMA KPƆÐEŊU AÐE ME\n4. Kpɔɖeŋu kae Fia Asa ɖo ɖi na Yuda dukɔa?\n4 Fia Asa tsɔ dzo ɖe tadedeagu dzadzɛa ŋu. Eɖe gbolowɔwɔ kple trɔ̃subɔsubɔ si xɔ aƒe ɖe anyigbaa dzi ɣemaɣi la ɖa. (1 Fia. 15:9-13) Esia ta ete ŋu de dzi ƒo na dukɔ la bena, “woadi Yehowa, wo fofowo ƒe Mawu la, eye woawɔ eƒe nufiamewo kple eƒe sewo dzi.” Yehowa yra Asa ale be anyigba la kpɔ gbɔdzɔe le eƒe dziɖuɖu ƒe ƒe ewo gbãtɔawo me. Nu ka gbɔe Asa gblɔ be tomefafa sia tso? Egblɔ na dukɔ la be: “Anyigba la ŋu vo na mí, elabena míedi Yehowa, mía Mawu la; esi míedii la, eya ta wòna gbɔdzɔe mí godoo.” (2 Kron. 13:23–14:6) Mina míakpɔ nu si dzɔ emegbe ɖa.\n5. Nudzɔdzɔ kae do Asa ƒe ŋuɖoɖo ɖe Mawu ŋu kpɔ, nu kae do tso eme?\n5 Tsɔe be wòe nye Asa. Etiopiatɔ (alo, Kusitɔ) Zerax kplɔ ŋutsu 1,000,000 woho aʋa ɖe Yuda ŋu kple tasiaɖam 300. (2 Kron. 14:7-9) Aleke nàwɔ nui ne èkpɔ aʋakɔ nyadri ma le zɔ ɖem gbɔna wò fiaɖuƒea dzi dze ge? Aʋawɔla 580,000 koe le asiwò! Zerax ƒe aʋakɔa nye tɔwòa ƒe teƒe eve kloe; ɖe nàbia ɖokuiwò be, nu ka tae Mawu ɖe mɔ ɖe nu sia ŋua? Ðe nàɖo ŋu ɖe wò ŋutɔ wò nunya ŋua? Nu si Asa wɔ la ɖe ale si wòte ɖe Yehowa ŋu kple ale si wòka ɖe edzii la fia. Asa ƒo koko na Yehowa be: “Yehowa, mía Mawu, xɔ na mí, elabena wòe míede mee, eye le wò ŋkɔ me míeho aʋa ɖe ame gbogbo siawo ŋu; Yehowa, wòe nye mía Mawu, eye amegbetɔ aɖeke mate ŋu axe mɔ na wò o.” Aleke Mawu ɖo Asa ƒe kokoƒoƒo si tso dzi blibo me la ŋu? ‘Yehowa si Etiopiatɔwo.’ Futɔ ɖeka hɔ̃ hã metsi agbe le aʋa ma me o!—2 Kron. 14:10-12.\n6. Nu kae míate ŋu asrɔ̃ tso Asa gbɔ?\n6 Nu kae na Asa ɖo ŋu ɖe Mawu ƒe mɔfiame kple ametakpɔkpɔ ŋu bliboe? Biblia gblɔ be “Asa wɔ nu si nyo le Yehowa ŋku me,” eye be eƒe “dzi nɔ Yehowa ŋu bliboe.” (1 Fia. 15:11, 14) Ele be míawo hã míasubɔ Mawu kple dzi blibo. Esia wɔwɔ le vevie ŋutɔ ne míedi be mía kplii dome nanɔ kplikplikpli fifia kple etsɔme siaa. Dzidzɔ ka gbegbee nye esi wònye na mí be Yehowa wɔ afɔɖeɖea gbã be yeahe mí ɖe ye ɖokui ŋu eye be yeakpe ɖe mía ŋu ƒomedodo nyui nanɔ mía kplii dome! Mina míabu mɔ eve siwo dzi Mawu to wɔ esiae la ŋu kpɔ.\nYEHOWA HE MÍ ÐE EÐOKUI ŊU TO YESU ƑE VƆSAA DZI\n7. (a) Nu kawoe Yehowa wɔ tsɔ te mí ɖe eɖokui ŋu? (b) Mɔ vevitɔ ka dzie Mawu to te mí ɖe eɖokui ŋu?\n7 Yehowa ɖee fia be yelɔ̃ amegbetɔƒomea esi wòwɔ anyigba nyui sia na mí. Eyi edzi le lɔlɔ̃ ɖem fia mí esi wònaa míaƒe ŋutilãmenuhiahiãwo mí tsɔ léa míaƒe agbe ɖe te. (Dɔw. 17:28; Nyaɖ. 4:11) Esi gale vevie wue nye be, Yehowa kpɔa míaƒe gbɔgbɔmenuhiahiãwo gbɔ na mí. (Luka 12:42) Eka ɖe edzi na mí be ne míedo gbe ɖa na ye la, yeasee. (1 Yoh. 5:14) Ke hã, mɔ vevitɔ si dzi Mawu to te mí ɖe eɖokui ŋu eye míawo hã míete ɖe eŋu lae nye ale si wòɖe lɔlɔ̃ fia mí to tafe ƒe ɖoɖo si wòwɔ la dzi. (Mixlẽ 1 Yohanes 4:9, 10, 19.) Yehowa dɔ eƒe “Tenuvi la” ɖa ale be wòaɖe mí tso nu vɔ̃ kple ku si me.—Yoh. 3:16.\n8, 9. Akpa kae Yesu wɔna le Yehowa ƒe tameɖoɖo me?\n8 Yehowa wɔ Kristo ƒe vɔsa la ƒe viɖe ŋu dɔ na ame siwo nɔ anyi do ŋgɔ na Kristo la gɔ̃ hã. Tso esime Yehowa do Ðela si ava ƒe ŋugbe ko la, le Mawu ƒe susu nu la, ɖeko wòle abe ɖe woxe tafea xoxo ene, elabena enyae be yeƒe tameɖoɖo mado kpo emevava o. (1 Mose 3:15) Ƒe alafa aɖewo megbe la, apostolo Paulo da akpe ɖe ale si Mawu to “tafe si Kristo Yesu xe dzi na ablɔɖe” mí la ta. Paulo gblɔ kpee be, Mawu tsɔ “nu vɔ̃ siwo wowɔ tsã, esime Mawu nɔ dzi gbɔm ɖi la, nɔ kekem.” (Rom. 3:21-26) Eya ta míate ŋu ate ɖe Mawu ŋu Yesu manɔmee o!\n9 Yesu dzi koe ɖokuibɔbɔlawo ato ava nya Yehowa eye wo kplii dome nanɔ kplikplikpli. Aleke Ŋɔŋlɔawo te gbe ɖe nyateƒenya sia dzi? Paulo gblɔ be: “Gake Mawu ɖe ye ŋutɔ ƒe lɔlɔ̃ na mí fia le esia me be, esime míeganye nu vɔ̃ wɔlawo la, Kristo ku ɖe mía ta.” (Rom. 5:6-8) Menye esi míedze na Yesu ƒe vɔsa la tae wòva ku ɖe mía ta o, ke boŋ esi wolɔ̃ mí tae. Yesu gblɔ be: ‘Ame aɖeke mate ŋu ava gbɔnye o, negbe ɖe Fofo la hee vɛ.’ Ɣebubuɣi la, egagblɔ be: “Ame aɖeke mevaa Fofo la gbɔ o, negbe to dzinye ko.” (Yoh. 6:44; 14:6) Gbɔgbɔ kɔkɔea ye Yehowa zãna tsɔ hea amewo ɖe eɖokui ŋu to Yesu dzi, eye wòkpena ɖe wo ŋu ƒomedodo nɔa wo kplii dome be woayi edzi anɔ Eƒe lɔlɔ̃ la me be woakpɔ agbe mavɔ. (Mixlẽ Yuda 20, 21.) Mina míagakpɔ mɔ bubu si dzi Yehowa tona hea mí ɖe eɖokui ŋu la ɖa.\nYEHOWA HEA MÍ ÐE EÐOKUI ŊU TO BIBLIA DZI\n10. Aleke Biblia la kpena ɖe mía ŋu míetena ɖe Mawu ŋui?\n10 Va se ɖe afi sia la, míeyɔ mawunyakpukpuiwo tso Biblia-gbalẽ vovovo 14 me. Biblia manɔmee la, aleke míawɔ anya be míate ŋu ate ɖe mía Wɔla la ŋu? Ne ɖe Biblia mele mía si o la, aleke míawɔ anya nu tso tafea kple ale si Yehowa he mí ɖe eɖokui ŋu to Yesu dzi la ŋu? Yehowa zã eƒe gbɔgbɔ kɔkɔea tsɔ ʋã amewo woŋlɔ Biblia la si ɖe eƒe nɔnɔme nyoameŋuwo kple eƒe tameɖoɖo na amegbetɔwo fia mí. Le kpɔɖeŋu me, le 2 Mose 34:6, 7 la, Yehowa ɖɔ eɖokui na Mose be yenye “nublanuikpɔla kple amenuve Mawu, ame si gbɔa dzi blewu, eye eƒe amenuveve kple nuteƒewɔwɔ sɔ gbɔ, ame si dzra amenuveve ɖo na ame akpe nanewo, eye wòtsɔa vodada, dzidada, kple nu vɔ̃ kena.” Ame kae madi be yeate ɖe ame ma ƒomevi ŋu o? Yehowa nyae be zi ale si míele nu srɔ̃m tso ye ŋu le Biblia me la, zi nenemae yeanye ame ŋutɔŋutɔ na mí eye zi nenemae míase le mía ɖokui me be mía kplii dome le nyuie.\n11. Nu ka tae wòle be míaku kutri asrɔ̃ nu tso Mawu ƒe nɔnɔme nyuiwo kple eƒe mɔwo ŋu? (Kpɔ nɔnɔmetata si le nyati sia ƒe gɔmedzedze.)\n11 Esi wonɔ ale si míawɔ ate ɖe Mawu ŋu me ɖem le Te Ðe Yehowa Ŋu gbalẽa me la, ŋgɔdonya la gblɔ be: “Le xɔlɔ̃wɔwɔ ɖe sia ɖe me la, amea nyanya, ŋudzedzekpɔkpɔ ɖe eƒe nɔnɔme tɔxɛwo ŋu kple asixɔxɔ dede wo ŋu dzie ƒomedodoa nɔa te ɖo. Eya ta Mawu ƒe nɔnɔmewo kple ale si wòwɔa nui, siwo woɖe fia le Biblia me, nye nu vevi siwo ŋu wòle be míasrɔ̃ nu tsoe.” Míedaa akpe na Yehowa be ena woŋlɔ eƒe Nya la le mɔ si nu mí amegbetɔwo míate ŋu ase egɔme le!\n12. Nu ka tae Yehowa zã amegbetɔwo woŋlɔ Biblia?\n12 Yehowa ate ŋu ana mawudɔlawo naŋlɔ Biblia hafi. Ne èbu eŋu kpɔ la, wolɔ̃ mí vevie eye wotsɔ ɖe le nu siwo míewɔna me. (1 Pet. 1:12) Ðikeke mele eme o be mawudɔlawo ate ŋu aŋlɔ Mawu ƒe gbedeasia hafi. Gake ɖe woate ŋu abu nuwo ŋu abe ale si amegbetɔwo bua nuwo ŋui enea? Ðe woate ŋu ase míaƒe nuhiahiãwo, gbɔdzɔgbɔdzɔwo kple didiwo gɔmea? Kura o. Yehowa nya be womate ŋui o. Esi Yehowa na amegbetɔwo ŋlɔ Biblia la, ena be emenyawo wɔa dɔ ɖe mía dzi wu. Míate ŋu ase Biblia ŋlɔlawo kple ame siwo ŋkɔ woyɔ le Ŋɔŋlɔawo me la ƒe seselelãmewo kple tamebubuwo gɔme. Míate ŋu ase woƒe mɔkpɔkpɔbuɖeame, ɖikekewo, vɔvɔ̃wo kple gbɔdzɔgbɔdzɔwo gɔme, eye nenema kee míate ŋu akpɔ dzidzɔ ɖe nu siwo na wokpɔ dzidzɔ la ta. Abe nyagblɔɖila Eliya ene la, Biblia ŋlɔlawo katã ƒe “seselelãmewo sɔ kple mía tɔwo.”—Yak. 5:17.\nAleke ale si Yehowa wɔ nu ɖe Yona kple Petro ŋu la te wò ɖe Eyama ŋui? (Kpɔ memama 13, 15)\n13. Aleke Yona ƒe gbedodoɖaa na nèse le ɖokuiwò me?\n13 Le kpɔɖeŋu me, esi Mawu de dɔ vevi aɖe asi na Yona la, esi dzo. Ne mawudɔlae aŋlɔ ŋutinya sia la, ɖe wòate ŋu aɖe Yona ƒe seselelãmewo afia nyuiea? Ðe menyo ŋutɔ be Yehowa na Yona ŋutɔ ŋlɔ eƒe ŋutinya la kple gbe si wòdo ɖa na Yehowa vevie tso dzi me le atsiaƒu titina la oa? Yona gblɔ be: “Esi nu te nye luʋɔ ŋu le menye la, meɖo ŋku Yehowa dzi.”—Yona 1:3, 10; 2:2-10.\n14. Nu ka tae míate ŋu ase nya siwo Yesaya ŋlɔ tso eɖokui ŋu la gɔme?\n14 Bu nu si Yehowa na Yesaya ŋlɔ tso eya ŋutɔ ɖokui ŋu la hã ŋu kpɔ. Esi nyagblɔɖila la kpɔ Mawu ƒe ŋutikɔkɔe le ŋutega me la, ekpɔ ale si gbegbe wònye nu vɔ̃ mee la dze sii eye wògblɔ be: “Alele, evɔ nam! Elabena ame nuyi makɔmakɔtɔ menye, eye mele dukɔ, si ƒe nuyi mekɔ o la dome; elabena nye ŋkuwo kpɔ fia Yehowa Zebaot.” (Yes. 6:5) Ðe mawudɔla aɖe ate ŋu agblɔ nya mawo tso eɖokui ŋua? Ao, gake Yesaya te ŋu gblɔe, eye míate ŋu ase eƒe seselelãmea gɔme.\n15, 16. (a) Nu ka tae míate ŋu ase ame bubuwo ƒe seselelãmewo gɔme? Gblɔ eƒe kpɔɖeŋu. (b) Nu kae ate ŋu akpe ɖe mía ŋu míate ɖe Yehowa ŋu kplikplikpli wu?\n15 Ðe mawudɔla ate ŋu agblɔ be ‘yemedze o’ abe ale si Yakob gblɔe enea, alo agblɔ be “nu vɔ̃ wɔla” yenye abe ale si Petro se le eɖokui me enea? (1 Mose 32:11; Luka 5:8) “Vɔvɔ̃” maɖo mawudɔlawo abe ale si wòdzɔ ɖe Yesu ƒe nusrɔ̃lawo dzi ene o, alo mawudɔla dzɔdzɔeawo mado go tsitretsiɖeŋu si tae wòava hiã be ‘dzi naɖo’ wo ƒo hafi woagblɔ nya nyuia abe ale si wònɔ le Paulo kple ame bubuwo gome ene o. (Yoh. 6:19; 1 Tes. 2:2) Nu si tae nye be, mawudɔlawo de blibo le go sia go me eye wotri akɔ wu amegbetɔwo. Gake ne amegbetɔ madeblibowo ɖe woƒe seselelãmewo gblɔ alea la, míesea egɔme enumake elabena amegbetɔ ko míawo hã míenye. Ne míele Mawu ƒe Nya la xlẽm la, ‘míekpɔa dzidzɔ kple ame siwo le dzidzɔ kpɔm; míefaa avi kple ame siwo le avi fam.’—Rom. 12:15.\n16 Ne míede ŋugble le nu si Biblia gblɔ tso ale si Yehowa wɔ nu ɖe esubɔla wɔnuteƒewo ŋu le blema ŋu la, míasrɔ̃ nu nyui geɖe tso mía Mawu, ame si lɔlɔ̃ ʋã wòte ɖe amegbetɔ madeblibo mawo ŋu dzigbɔɖitɔe la ŋu. Esia awɔe be míava nya Yehowa nyuie eye míalɔ̃e vevie ahate ɖe eŋu kplikplikpli wu.—Mixlẽ Psalmo 25:14.\nNA MIA KPLE MAWU DOME NANƆ KPLIKPLIKPLI\n17. (a) Aɖaŋu nyui kae Azarya ɖo na Asa? (b) Aleke Asa gbe aɖaŋuɖoɖoa dzi wɔwɔ, eye nu kae do tso eme?\n17 Esi Fia Asa ɖu Etiopiatɔwo ƒe aʋakɔa dzi megbe la, Mawu ƒe nyagblɔɖila Azarya ɖo aɖaŋu aɖewo na eya kple eteviwo. Azarya gblɔ be: “Yehowa nɔ kpli mi, elabena mienɔ eŋu. Ne miedii la, ana be, miakpɔe; ke ne miegblẽe ɖi la, eya hã agblẽ mi ɖi.” (2 Kron. 15:1, 2) Gake le ƒe aɖewo megbe la, Asa mewɔ ɖe aɖaŋuɖoɖo nyui ma dzi o. Esi Israel ƒe dziehe to-ewo-fiaɖuƒea ho aʋa ɖe wo ŋu la, Asa di kpekpeɖeŋu tso Siriatɔwo gbɔ. Le esi teƒe be wòagayɔ Yehowa ake hena kpekpeɖeŋu la, ebla nu kple trɔ̃subɔlawo boŋ. Esɔ ŋutɔ be Yehowa gblɔ na Asa be: “Èwɔ bometsinu; eya ta tso fifi la aʋa anɔ dowòme.” Nu sia tututue dzɔ ɖe Asa dzi le eƒe fiaɖuɖu ƒe ƒe mamlɛawo me. (2 Kron. 16:1-9) Nu kae míesrɔ̃ tso eme?\n18, 19. (a) Nu kae wòle be míawɔ ne mía kple Mawu dome megale kplikplikpli abe tsã ene o? (b) Aleke míawɔ ate ɖe Yehowa ŋu kplikplikpli?\n18 Mele be míate mía ɖokui ɖa le Yehowa ŋu gbeɖe o. Ne mía kple Yehowa dome megale kplikplikpli abe tsã ene o la, ele be míawɔ nu wòasɔ kple nya si le Hosea 12:7 be: “Trɔ ɖe wò Mawu ŋu; dzra lɔlɔ̃ kple se la ɖo, eye nàɖo dzi ɖe wò Mawu ŋu ɖaa!” Eya ta mina míanɔ ŋugble dem le tafevɔsaa ŋu, anɔ Yehowa ƒe Nya Biblia la srɔ̃m veviedodotɔe, ale be míayi edzi anɔ tetem ɖe eŋu ɖaa.—Mixlẽ 5 Mose 13:5.\n19 Hakpalaa gblɔ be: “Mawu ƒe gbɔnyenɔnɔ enye nye dzidzɔ.” (Ps. 73:28) Neva eme be mí katã míayi edzi anɔ nu yeyewo srɔ̃m tso Yehowa ŋu. Esia ana míayi edzi anɔ elɔ̃m geɖe wu. Eye neva eme be Yehowa hã nayi edzi anɔ tetem ɖe mía ŋu tso fifia yi ɖe mavɔmavɔ me!\n^ mm. 3 Kpɔ nyati si dze le August 15, 2012, ƒe Gbetakpɔxɔ me ku ɖe Asa ŋu, si ƒe tanyae nye “Fetu Li Na Miaƒe Dɔwɔwɔ La!”\nƉoe Ɖe Amewo Ɖoe Ɖe Amewo Ale Si Yehowa Tena Ðe Mía Ŋu


GBE BUBU Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Mizo Myanmar Polish Portuguese Romanian Sepedi Setswana Shona Silozi Slovak Slovenian Swahili Tsonga Turkish Ukrainian Urdu\n“NYEMEBUA etsɔme ŋu gbeɖe o. Evana kaba akpa.” Wogblɔna be dzɔdzɔmeŋutinunyala xɔŋkɔ Albert Einstein ye gblɔ nya sia si amewo lɔ̃a zazã zi geɖe la. Ame geɖewo gblɔa nya siawo tɔgbi. Ðewohĩ woagblɔ be: “Nu ka tae míatsi dzi ɖe etsɔme ŋu?” Ðewohĩ èse amewo gblɔna be: “Mègatsi dzi ɖe agbea ŋu kura o, wɔ nu si nàte ŋui la ko.” “Ŋu si ke mee wonɔna.” “Mègabu etsɔ ŋu o.”\nNɔnɔme sia si bɔ egbea la menye nu yeye kura o. “Ðu nu, no nu, nàkpɔ dzidzɔ. Nu susɔeawo mele vevie o.” Esiae nye blema Epikurotɔwo ƒe adegbeƒonya. Nukpɔsusu sia tɔgbi nɔ apostolo Paulo ŋɔlimetɔ aɖewo hã si. Woƒe susue nye be “minɛ míaɖu nu, eye míano nu, elabena etsɔ míele kuku ge!” (Korintotɔwo I, 15:32) Woxɔe se be agbe kpui sia koe le mía si, eya ta wodo nukpɔsusu si nye be míawɔ agbe sia ŋu dɔ ale si míate ŋui la ɖe ŋgɔ.\nLe ame miliɔn geɖe siwo le anyigba dzi gome la, agbe sia ŋu dɔ wɔwɔ ale si míate ŋui mefia be míanɔ agbeɖuɖu dzi atraɖii o. Nɔnɔme sesẽ si me ame geɖewo le egbea na be nu si nu woanɔ agbe ɖo ŋu koe woʋlina le madzudzɔmadzudzɔe. Nu ka tae wòle be woabu etsɔme—“etsɔme” aɖe si dzena abe made ame dzi kura o, alo esi ŋu mɔkpɔkpɔ aɖeke mele o ene la—ŋu?\nÐe Wòle Be Míawɔ Ðoɖo Ðe Etsɔme Ŋua?\nZi geɖe la, ame siwo dzi nuwo de vie gɔ̃ hã mekpɔnɛ be ehiã be yewoawɔ ɖoɖo ɖe etsɔme ŋu o. Woabia be: “Nu ka tae wòle be matsi dzi?” Ame aɖewo agblɔ be ɖeko dzi va ɖena le ame siwo wɔa ɖoɖo ɖe etsɔme ŋu la ƒo, eye mɔkpɔkpɔ buna ɖe wo. Blemafofo Hiob gɔ̃ hã xa nu vevie esi wòkpɔe be yeƒe ɖoɖowo “me gblẽ,” eye nu si ana woa kple eƒe ƒomea nakpɔ dzidzɔ le etsɔme la dome gblẽ.—Hiob 17:11; Nyagblɔla 9:11.\nScotlandtɔ hakpanyaŋlɔla Robert Burns tsɔ nɔnɔme sesẽ si me amegbetɔwo le sɔ kple gbemefi sue aɖe si ƒe aba Burns ŋutɔ tsɔ eƒe kodzi kaka le manyamanya me la. Esi wòkaka afi la ƒe aƒea la, afia de afɔ du me le eƒe agbe ta. Hakpanyaŋlɔla la ƒo nya ta be, ‘Nyateƒee, míekpɔnɛ zi geɖe be ŋusẽ boo aɖeke mele mía ŋu o ne míedo go nɔnɔme siwo gbɔ míaƒe ŋutete ŋu, si wɔnɛ be ɖoɖo siwo míewɔ nyuie gɔ̃ hã meva dzea edzi o.’\nEya ta ɖe wònye nu dzodzro be woawɔ ɖoɖo ɖe etsɔme ŋua? Nyateƒeae nye be, ɖoɖo nyui mawɔmawɔ ate ŋu agblẽ nu geɖe ne ahom sesẽwo tu alo dzɔdzɔmefɔku bubuwo dzɔ. Le kpɔɖeŋu me, ele eme baa be ame aɖeke mate ŋu axe mɔ na ahom sesẽ si woyɔna be Katrina la ya o. Gake ɖe nuŋububu kple ɖoɖo nyui wɔwɔ do ŋgɔ maɖe ale si ahom sia gblẽ nu le dua kple emenɔlawo ŋui la dzi akpɔtɔ hafi oa?\nNu kae nèsusu? Ðe nunya le eme vavã be woanɔ agbe na egbea ko ahaŋlɔ etsɔme bea? Kpɔ nu si nyati si kplɔe ɖo agblɔ le nya sia ŋu ɖa.\n“Ðu nu, no nu, nàkpɔ dzidzɔ. Nu susɔeawo mele vevie o”\nÐe nuŋububu kple ɖoɖo nyui wɔwɔ do ŋgɔ aɖe nu siwo Katrina Ahomya la gblẽ dzi akpɔtɔ hafia?


Kpekpeɖeŋunana: Ne Dzɔdzɔmefɔkuwo Dzɔ La, Lɔlɔ̃ Ʋãa Mí Míekpena Ðe Amewo Ŋu\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitumbuka Croatian Czech Dangme Danish Dutch Efik Estonian Eŋlisi Eʋegbe Fante Finnish Franse Georgian German Greek Haitian Creole Hiligaynon Hindi Hungarian Icelandic Iloko Indonesian Italian Japanese Kannada Kinyarwanda Kirundi Korean Lithuanian Malagasy Malay Malayalam Marathi Mongolian Nahuatl (Central) Nepali Norwegian Nzema Oromo Pangasinan Papiamento (Aruba) Persian Polish Ponapean Portuguese Portuguese (Portugal) Punjabi Rarotongan Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swedish Tagalog Tahitian Tamil Tarascan Tatar Tigrinya Totonac Tsonga Turkish Twi Tzeltal Tzotzil Ukrainian Urdu Valencian Xhosa Yoruba Zapotec (Lachiguiri) Zulu\nLe hiãɣiwo la, Yehowa Ðasefowo kpena ɖe woƒe haxɔsetɔwo kple ame bubuwo siaa ŋu. Wowɔa esia tsɔ ɖea lɔlɔ̃, si nye Kristotɔ vavãwo ƒe dzesi la fiana.—Yohanes 13:35.\nKpekpeɖeŋu siwo míena amewo le ɣleti 12 kple edzivɔ me, tso ƒe 2011 me va se ɖe ƒe 2012 ƒe domedome la dometɔ ʋɛ aɖewoe nye esiwo gbɔna. Ale si míetsɔa Biblia me nyawo dea dzi ƒo na amewo hefaa akɔ na wo godoo le nɔnɔme siawo me ya mele eme o. Kpekpeɖeŋunakɔmiti siwo míaƒe alɔdzedɔwɔƒewo ɖoa anyi la koŋue naa kpekpeɖeŋua akpa gãtɔ. Eye hame siwo le teƒe siwo afɔkuawo dzɔ le la hã naa kpekpeɖeŋu enuenu.\nJapan: Le March 11, 2011 dzi la, anyigbaʋuʋu le Japan si wɔe be nu si woyɔna be tsunami la ɖi kpe Japan ƒe dziehe gome tɔ alafa geɖewo. Yehowa Ðasefo siwo le xexea me godoo zã woƒe ga, aɖaŋu kple nunɔamesiwo dɔmenyotɔe tsɔ na kpekpeɖeŋu ame siwo hiã tu. Kpɔ míaƒe video si ku ɖe ale si wokpe ɖe ame siwo ŋu Japan ƒe anyigbaʋuʋua gblẽ nu le la ŋu.\nBrazil: Tsiɖɔɖɔwo, agaɖeviwo kple ba siwo dudu tso towo dzi la wu ame alafa geɖewo. Esia wɔe be Yehowa Ðasefowo ɖo nuɖuɖu siwo megblẽna kaba o tɔn 42, tsi atukpa 20,000, awudodo tɔn 10 kple aƒemedzraɖonu tɔn 5 hekpe ɖe atike kple nu bubuwo ŋu la ɖa.\nCongo (Brazzaville): Esi tukpewo wó le tuxɔ aɖe me la, egbã Yehowa Ðasefo 4 ƒe aƒewo keŋkeŋ eye wògblẽ nu le wo dometɔ 28 ƒe aƒewo ŋu. Míetsɔ nuɖuɖu kple tsi yi na ame siwo hiã tu, eye Ðasefo siwo le afi ma la xɔ ƒome siwo ŋu afɔkua gblẽ nu le la ɖe woƒe aƒewo me.\nCongo (Kinshasa): Míena atike ame siwo lé koléra. Míena awudodowo ame siwo ŋu tsiɖɔɖɔ gblẽ nu le. Míena atike, nuku siwo woaƒã, kple awudodo tɔn geɖewo sitsoƒedila siwo le sitsoƒesaɖawo me.\nVenezuela: Tsidzadza gãwo na tsi ɖɔ eye bawo dudu tso towo dzi va lé amewo. Kpekpeɖeŋunakɔmitiwo kpe ɖe Ðasefo 288 siwo ŋu afɔku siawo gblẽ nu le la ŋu. Wotso aƒe yeye 50 kple edzivɔ na nɔviawo. Gakpe ɖe eŋu la, wole kpekpem ɖe ame siwo ƒe aƒe Valencia Tá si ɖɔ ate ŋu aɖe la ŋu.\nPhilippines: Ahom gblẽnuwo na tsi ɖɔ ɖe dukɔa ƒe akpa aɖewo. Esi tsia mie vie la, alɔdzedɔwɔƒea ɖo nuɖuɖu kple awudodowo ɖe Ðasefo siwo le nuto mawo me, siwo ŋu dzɔdzɔmefɔku sia gblẽ nu le la.\nCanada: Esi dzo dze ave le Alberta la, Ðasefo siwo le nutoa me ɖo ga gbogbo aɖe ɖe Slave Lake Hamea be woazãe atsɔ adzra teƒeawo ɖo. Esi hamea mehiã gaa katã o ta la, hamea tsɔ gaa ƒe akpa gãtɔ wɔ nudzɔdzɔe be woatsɔ akpe ɖe ame siwo ŋu dzɔdzɔmefɔkuwo gblẽ nu le le xexea ƒe akpa bubuwo la ŋu.\nCôte d’Ivoire: Wona nuzazãwo, mlɔƒewo kple atikewo ame siwo hiã tu do ŋgɔ na aʋa si dzɔ le dukɔa me, le aʋaa wɔɣi me kple aʋaa megbe siaa.\nFiji: Esi tsi gãwo dza ɖe amewo ta la, tsiɖɔɖɔa gblẽ Ðasefowo ƒe ƒome 192 ƒe agblewo dome, evɔ agblemenuku siawoe woɖuna eye woawo kee wodzrana kpɔa ga. Kpekpeɖeŋunakɔmitiwo tsɔ nuɖuɖu yi na wo.\nGhana: Wotsɔ nuɖuɖu kple nuku siwo woaƒã yi na ame siwo ŋu tsiɖɔɖɔ gblẽ nu le dukɔa ƒe ɣedzeƒenutome, eye wogbugbɔ tso aƒewo hã.\nUnited States: Ya ʋuduʋuduwo gblẽ nu le Ðasefo 66 ƒe aƒewo ŋu eye wogbã Ðasefo 12 ƒe aƒewo ya keŋkeŋ. Togbɔ be nugblẽfexehabɔbɔwo agbugbɔ nɔvi siawo dometɔ akpa gãtɔ ƒe aƒewo atso na wo hã la, nɔviwo dzɔ ga ɖo ɖe wo nɔviwo be woatsɔ akpe ɖe wo ŋu woatrɔ asi le nɔnɔmeawo ŋu.\nArgentina: Yehowa Ðasefowo ƒe hamewo kpe ɖe ame siwo le dukɔa ƒe anyiehe la ŋu esi dzoto aɖe wó gblẽ woƒe aƒewo dome.\nMozambique: Wotsɔ nuɖuɖu yi na ame 1,000 kple edzivɔ siwo ŋu kuɖiɖi gblẽ nu le.\nNigeria: Wona gakpekpeɖeŋu Ðasefo blaeve vɔ ene siwo xɔ abi vevie le ʋufɔku aɖe me. Wona kpekpeɖeŋu ame gbogbo siwo le dukɔa ƒe dziehe gome siwo ƒe aƒewo dome wogblẽ esime to vovovo me tɔwo nɔ subɔsubɔʋawo wɔm.\nBenin: Wona atike, nudodowo, mudɔwo, tsinono kple mlɔƒewo ame siwo ŋu tsiɖɔɖɔ gã aɖe gblẽ nu le vevie.\nDominican Republic: Le Irene Ahomya ƒe tutu megbe la, hame siwo le dukɔa me dzra amewo ƒe aƒewo ɖo na wo eye wona ŋutilãmekpekpeɖeŋu hã wo.\nEthiopia: Le nuto eve aɖewo siwo me ku ɖi le kple nuto aɖe si me tsi ɖɔ ɖe amewo le me la, míeɖo ga ɖa be woatsɔ akpɔ ame siwo ŋu dzɔdzɔmefɔku siawo gblẽ nu le la gbɔ.\nKenya: Míeɖo ga ɖa be woatsɔ akpe ɖe ame siwo ŋu kuɖiɖi gblẽ nu le la ŋu.\nMalawi: Míena kpekpeɖeŋu ame siwo le Dzaleka sitsoƒedilawo ƒe asaɖa me.\nNepal: Agaɖevi dziŋɔ aɖe gblẽ Ðasefo aɖe ƒe aƒe dome. Wotso aƒe aɖe nɛ gbɔ, eye woƒe hamea na kpekpeɖeŋui.\nPapua New Guinea: Wotɔ dzo Ðasefo enyi ƒe aƒewo. Míewɔ ɖoɖo gbugbɔ aƒewo tso na wo.\nRomania: Tsiɖɔɖɔ gblẽ Ðasefo aɖewo ƒe aƒewo dome. Míegbugbɔ aƒeawo tso na wo.\nMali: Míeɖo ga ɖa tso Senegal, si nye dukɔ si do liƒo kplii, tsɔ kpe ɖe ame siwo nuɖuɖu ƒe hiã tu le esi ku ɖi eye womekpɔ naneke ŋe le woƒe agblewo me o ta la ŋu.\nSierra Leone: Ðɔkta Ðasefo siwo tso France wɔ atike na Yehowa Ðasefo siwo le nuto siwo me wowɔ aʋa le vevie tsã la me.\nThailand: Tsiɖɔɖɔ gblẽnuwo gblẽ nu geɖe le nuto geɖewo me. Míaƒe kpekpeɖeŋunalawo ɖɔ aƒe 100 kple Fiaɖuƒe Akpata 6 ɖo hedzra wo me ɖo.\nCzech Republic: Esi tsiɖɔɖɔ gblẽ nu le aƒe geɖewo ŋu le Czech Republic la, Ðasefo siwo le Slovakia, si nye dukɔ si te ɖe wo ŋu me la va na kpekpeɖeŋu wo.\nSri Lanka: Míewu kpekpeɖeŋunana ame siwo ŋu tsunami gblẽ nu le la ƒe akpa gãtɔ nu.\nSudan: Míeɖo nuɖuɖu, afɔkpawo kple xɔgbaŋewo ɖe Yehowa Ðasefo siwo sí aʋa ɖatsi nuto bubuwo me le woƒe dukɔa me.\nTanzania: Esi tsi ɖe teƒe geɖewo la, ƒome 14 ƒe nunɔamesiwo dome gblẽ. Hame siwo le nutoa me na nudodowo kple aƒemenuzazãwo wo. Wogbugbɔ aƒe ɖeka tso.\nZimbabwe: Kuɖiɖi na be dɔ to le dukɔa ƒe nuto aɖe me. Wona nuɖuɖu kple ga ame siwo ŋu kuɖiɖia gblẽ nu le.\nBurundi: Míena atikewo kple kpekpeɖeŋu bubuwo aʋasílawo.\nAleke Yehowa Ðasefowo na kpekpeɖeŋu ame siwo ŋu Alberta Tɔɖɔɖɔa gblẽ nu le le Canada?\nƉoe Ɖe Amewo Ɖoe Ɖe Amewo Ne Dzɔdzɔmefɔkuwo Dzɔ La, Lɔlɔ̃ Ʋãa Mí Míekpena Ðe Amewo Ŋu


Ʋuʋu le Ha Gã aɖe Me\nNyɔ! | March 8, 2003\nGBE BUBU Albanian Amharic Arabic Chichewa Croatian Czech Danish Dutch Estonian Eŋlisi Eʋegbe Finnish Franse German Hiligaynon Hungarian Igbo Indonesian Italian Japanese Korean Latvian Lithuanian Malagasy Norwegian Papiamento (Curaçao) Polish Portuguese Romanian Russian Setswana Slovak Slovenian Spanish Swahili Swedish Tagalog Thai Ukrainian\nAFƆKLI miliɔn siwo le anyi tum ƒe ɖiɖi nɔ ʋoʋlom. Lãha gã la nyẽ zi hoo yina, eye woƒe afɔwo le ʋuʋudedi dom ɖe ya me wòbiã hɛ. Lãha la nɔa du dzi kple afɔ lɛawo ne woto bali kple to ɖiabuawo ŋu va yina, wotoa gbeawo dzi, tsoa tɔsisi gãwo kple sueawo. Wozɔna le ha gã aɖe me toa gbeawo dzi heɖea mɔ gãwo toa wo dzi wòzuna memie. Lãha gã sia si le zi nyẽm hele afɔ tum anyi la nye gbemelãha siwo nya kpɔna la dometɔ ɖeka—siwo nye klatsa ha gã siwo ʋuna nɔa yiyim.\nSerengeti nye dzogbenyigba gã aɖe si wogblẽ ɖi. Elɔ Tanzania dukɔa ƒe akpa aɖe kple Kenya dukɔa ƒe akpa aɖe ɖe eme, eye wònye anyigba gã ɖiabu aɖe si keke kilometa 30,000 le dzogoe eneawo dzi. Ke si le afisia nye volkano tɔ nyui la, si wɔe be gbe si tsyɔ anyigbaa dzi la da ama nyuie. Zangaratiwo kple ŋùtiwo le eƒe akpa aɖewo siwo na atiglinyi hawo kpɔa aŋgbawo ɖuna. Sɔveda hawo zɔna fiatɔe toa gbea dzi nɔa woƒe afɔ didiawo ɖem blewu.\nTeƒe aɖewo siwo yaƒoƒo kple tsi na kpe sesẽ siwo ho ɖe dzi nyi vɔ le la dzena le towo dzi ɖaa le gbadzaƒea eye wònye teƒe nyui si dzatawo kple lãklewo te ŋu tsoa ŋku nu le. Tɔmenyi kple lo gbogbo aɖewo le tɔsisi siwo sina sesĩe siwo gɔdɔ̃ to anyigba la dzi la me. Àte ŋu akpɔ klatsawo, sẽwo, kple ziwo, kpakple avugbɔe ƒomevi bubuwo le gbe ɖum le gbadzaƒea. Gbetedzi siwo tsikɔ le wuwum la ƒoa ƒu ɖe tsitawo ŋu eye wodzena abe dzonu ɣi kple yibɔeawo ene. Sãde kple ahlɔ̃e siwo tia kpo va dzea afi bubu bɔbɔe la le afima. Tò gbogbo aɖewo siwo si dzo gã totrowo kple ŋutigbalẽ titriwo le la hoa gbe kɔewo kple woƒe nu keke la nɔa ɖuɖum blewu.\nDzata hawo sɔ gbɔ ɖe Serengeti. Ne ŋdɔ le ʋuʋum la, womlɔa atiwo kple avekɔewo ƒe vɔvɔli te nɔa ɖiɖim ɖe eme henɔa fiẽ ƒe anyinufaɣi lalam na ade dada. Lãklewo mlɔa atilɔwo dzi wònya kpɔna eye keklẽ si toa aŋgbawo me nana be womete ŋu kpɔa wo bɔbɔe o. Teƒe gbadza la sɔ na asilɛ be wòate ŋu aƒu eƒe du sesĩe la le. Eƒe nɔnɔme lɛa menya kpɔna dzea sii bɔbɔe ne ekplɔ nu ɖo be yealé o.\nLe nyateƒe me la, nu gbagbewo nɔƒe si le Serengeti nye lãwo ƒe abɔ aɖe si kpɔkpɔ wɔa nuku ale gbegbe. Gake klatsa ƒe ha gãwoe nye nukunu siwo wokpɔna le lãwo ŋu ƒe gãtɔwo dometɔ ɖeka.\nNuɖikokoewɔla si Le Gbadzaƒe La\nWobu akɔnta be klatsa siwo ade miliɔn 1.5 ye tsana le Serengeti. Enye lã si to vovo kuraa si ƒe ta le lɔbɔɔ eye eƒe ŋkuvi siwo le hɔ̃ la le eƒe tagoa ƒe dzi gome. Eƒe dzo siwo ɖi nyi tɔ la xa va anyi vie do ɖe axadzi hafi fɔ ɖe dzi. Eƒe dzime ɖi abu yi megbefɔwo gbɔ abe ŋusẽe mele eŋu o ene eye wòle sue ŋutɔ ne wotsɔe sɔ kple eƒe akɔta kple eƒe kɔ titriawo. Afɔ lɛlɛwoe lé klatsa kpekpe la ɖe te. Ne èlé ŋku ɖe klatsa ƒe ge ɣi si le eƒe glã te, eƒe kɔdza kple eƒe asike si ɖi sɔ tɔ ŋu la, àkpɔ be eɖi lã vovovowo.\nKlatsa ƒe nuwɔna ɖia kokoe eye wòdoa dzidzɔ na ame zi geɖe. Ne woƒo ƒu le ha gã aɖe me la, woxlɔ̃na abe akpɔkplɔ akpe nanewo ene. Ne wole tsitre ɖe gbadzaƒea le nu kpɔm dũ la, woƒe mo dzena abe nu wɔmoya aɖee wokpɔ wòle nuku wɔm na wo ale gbegbe ene.\nƔeaɖewoɣi la klatsa sia du, tia kpo ƒoa xlã teƒewo. Edana kɔ do ɖe ya me xana eɖokui gobaa hedzona le afɔ siwo me wòlia sesĩe dzi ƒoa ke dona ɖe ya me le mɔ ɖikokoe aɖe nu. Ame aɖewo gblɔna be woɖea atsyã sia fiana be wòawɔ dɔ ɖe nɔeawo dzi alo be wòanye kalẽɖeɖefia si ado vɔvɔ̃ na atsui bubuawo. Ke hã ɣeaɖewoɣi la, edzena abe fefem ko wòle ene.\nWodzi Wo Ðe Xexe Makpɔnublanui Me\nNe klatsawo kpɔ ɣeyiɣi si sɔ na wo la, wodzia vi. Nɔnɔme tɔxɛ aɖe le wo si si nana wote ŋu dzia wo viwo le ɣeyiɣi ɖeka aɖe me, eye wote ŋu dzia ɖeviawo dometɔ 80 va ɖo 90 le alafa me le kwasiɖa etɔ̃ ko me. Le ɣeyiɣi siawo me la klatsavi akpe nanewo xlɔ̃na sesĩe. Ele be vidadawo dometɔ ɖesiaɖe nanɔ via ŋu kplikplikpli, elabena ne lãha la te sisi la, vidadaa kple via dome ate ŋu aklã bɔbɔe, eye asesẽ be ɖevia natsi agbe le eɖokui si.\nWodzia ɖeviawo ɖe xexe makpɔnublanui si me wo lélawo nɔa ŋku tsom wo ɣesiaɣi. Klatsa nɔewo lalana vaseɖe esime wokpɔe be afɔku ƒe dzesi aɖeke megali o hafi wodzia vi. Ke hã ne wo lélawo do ɖe wo dzi le vome la, ŋutete wɔnuku aɖe le wo si be wote ŋu tsoa vidzidzia dzi sina dzona. Emegbe, wote ŋu yia vidzidzia dzi le ɣebubuɣi si afɔku aɖeke magado mo ɖa o.\nEdze abe wodzia wo viwo kple ŋutete aɖe si nana wote ŋu dea dzesi afɔku ene eye le aɖabaƒoƒo ʋɛ aɖe ko me la wotsona ɖe woƒe afɔwo dzi. Le kwasiɖa ɖeka megbe la, klatsavi ate ŋu aƒu du to gbadzaƒea kilometa 50 le gaƒoƒo ɖeka me.\nKlatsawo nɔa ha gã aɖe me ne woʋu tso Serengeti ƒe afi ɖeka yina bubu. Tsidzadza koŋ enye nu vevi si tae woʋuna ɖo. Tsidzadza nɔa te ɖe alesi ya me ƒe nɔnɔme trɔna ƒe sia ƒe la dzi. Tsi dzana le gbe gã la ƒe akpa aɖe kokoko le ƒe bliboa me.\nKlatsawo hiãa tsi gbesiagbe eye ele be gbewo nanɔ anyi ɣesiaɣi woakpɔ aɖu. Zi alesi wokpɔ nuɖuɖu kple tsi le teƒe aɖe ko la wonɔa afima. Gake ne ku le ɖiɖim la, gbe siwo le gbadzaƒea va nɔa ƒuƒum, eye tsiwo miena le tsidzɔƒewo. Klatsa ƒe ha la mate ŋu anɔ teƒe ɖeka anɔ tsidzadza lalam o. Ele be woaʋu ayi afisi tsi le dzadzam le.\nGbadzaƒea trɔna le afisiafi si tsi dza le. Le ŋkeke ʋɛ aɖewo me la, gbe wuwluiwo miena le ke wɔnua dzi eye wòxɔa teƒea enumake. Nunyiame kple tsi nɔa gbe yeyeawo me fũ—wodzroa klatsawo ale gbegbe.\nŊutete tɔxɛ wɔnuku aɖe le lã siawo si si nana wòte ŋu nyaa afisiwo tsi adza le ne teƒeawo didi gɔ̃ hã. Ame aɖeke menya alesi wowɔna nyana be tsi le dzadzam le Serengeti ƒe akpa aɖe o—eɖanye alilikpo siwo le hohom ɖe dzi le adzɔge ɖaa ye loo alo tsi ƒe ʋeʋẽe wose le ya mee o míenya o. Aleke kee wòɖale o ele be lãha la naʋu be woatsi agbe. Eye nenema tututue wòdzɔnae!\nAfɔku Mɔzɔzɔ Aɖe\nLe gɔmedzedzea me la wonɔa yiyim blewu. Klatsawo nye lã siwo lɔ̃a hamenɔnɔ; ne lã ɖeka dze mɔ ɖo ta teƒe aɖe la, bubu siwo le egbɔ hã dzudzɔa gbeɖuɖu eye wodzea eyome. Kasia lãha bliboa katã ʋuna hoo le mɔ wɔnuku aɖe nu. Tsikɔ kple dɔ si le wowum na wonɔa azɔlia dzi. Ɣeaɖewoɣi la woƒua du. Ɣebubuɣiwo la wozɔna blewu nɔa wo nɔewo yome nɔa yiyim eye woƒe afɔwo ɖea do globowo ne wole kea dzi zɔm.\nWoƒe mɔzɔzɔa sesẽ eye afɔkuwo sɔ gbɔ ɖe edzi. Wo lélawo nɔa klatsa ha la yome, eye wonɔa ŋku lém ɖe esiwo le zɔzɔm blewu, esiwo ƒe ata ŋe, alo esiwo dze dɔ ŋu. Ne klatsawo le ŋgɔ yim la, wova gena ɖe dzata siwo de xa ɖi ƒe nutowo me. Dzata siwo be ɖe gbe kɔkɔawo me la dona ɖe lãha si le gbe ɖum la dome zi ɖeka eye wokakana le vɔvɔ̃ ta. Lãklewo, asilɛwo, amegaxiwo, kple ganawo dzea lã si tsi megbe alo ɖe eɖokui ɖe aga tso lãhaa ŋu la dzi.\nNe wowu wo dometɔ aɖe la, akagãwo va dona. Wonɔa dzre kple avuwɔwɔ dzi ɖe lã kukua ta vaseɖe esime woɖu nusianu wòvɔ negbe ƒu klotsoeawo koe susɔna eye wo funa tititi le Afrika ŋdɔ si ʋuna gbagbagbã la me.\nTɔsisi siwo sina sesĩe nyea mɔxenu dziŋɔ siwo wòle na lãha la be woatso. Tɔsisiwo tsotso nyea nukpɔkpɔ si me lã akpe nanewo dzona tso go dzi va dzea tsia me. Wo dometɔ geɖe toa eme dedie dona ɖe go kemɛ dzi. Tsi kplɔa bubuwo dzonɛ eye lo siwo le lalam le tsia te tututu la léa bubuwo. Wozɔa afɔku mɔ sia ƒe sia ƒe. Ne wova ɖo afisi woyina la eƒe didime te ŋu dea kilometa 3,000 ƒe mɔzɔzɔ.\nAmegbetɔ—Wo Léla Vɔ̃ɖitɔ\nƑe akpe nanewo va yi la, amegbetɔ menye ŋɔdzi na klatsa ha siwo ʋu va yina o. Fifia la amegbetɔwo koŋue nye ŋɔdzi na lã siawo. Ƒe bla nanewoe nye esia si Tanzania kple Kenya dziɖuɖuwo le agbagba dzem be yewoakpɔ lãwo ta le Serengeti. Eye togbɔ be liƒo si ta wokpɔna me koe klatsa hawo ƒe ʋuʋu yia dzi le hã la, wo lélawo daa se dzi zãa mɔ̃wo tsɔ ɖea lã akpe geɖewo hewua wo. Wowɔa gamɔ̃wo, aŋutrɔ si nu aɖi le, kple tuwo ŋudɔ tsɔ wua adelãwo kple lã siwo woƒlena tsɔ wɔa nunanae hedzrana na amesiwo le edim vevie. Lãwo ŋu dzɔlawo tsana le teƒe si ta kpɔm wole la, gake Serengeti lolo ale gbegbe be mele bɔbɔe be woakpɔ eta bliboe o. Amewo ƒe xexlẽme si le dzidzim ɖe edzi wɔe be ame geɖe wu le didim be yewoage ɖe anyigba wɔnu sia me. Anyigba ƒe akpa aɖe gbegblẽ ɖi na gbemelãwo nye nya sesẽ aɖe si ŋu woʋlia nya le ɣesiaɣi.\nƔeaɖeɣi va yi la, tò gbogbo aɖewo tsana le Dziehe Amerika gbea dzi. Fifia la wo katã wotsrɔ̃. Ame aɖewo le vɔvɔ̃m be nenema ke klatsa ha gã si le Ɣedzeƒe Afrika la hã ava vɔe. Anye nublanuinya gbeɖeka ne eva dzɔ be dzɔdzɔmenu wɔnuku sia nu yi. Míele mɔ kpɔm vevie na ɣeyiɣi si me amegbetɔwo kple lãwo anɔ anyi ɖekae le Mawu ƒe dziɖuɖu te. (Yesaya 11:6-9) Le ɣeyiɣi siawo me la, míayi edzi anɔ dzidzɔ dom ɖe nu nyakpɔ sia ŋu—si nye klatsa ha ƒe ʋuʋu gã la.\nEle na lãhawo be woatso tɔsisi siwo le sisim sesĩe\nƉoe Ɖe Amewo Ɖoe Ɖe Amewo Ʋuʋu le Ha Gã aɖe Me\ng03 3/8 axa 15-18\nAfɔku Aɖe Si Keke Ta Ŋutɔ\nKuxi Sesẽ Siwo Henɛ Vɛ, Nusiwo Gbegbe Wògblẽna\n“Afɔku Ɣaɣla Si Gbɔ Wòle Be Woakpɔ Kpata” Enu Ava Yi Kpuie!\nLɔlɔ̃ Ðeɖe Fia Le Xaxaɣiwo\nÐe Mate Ŋu Akpɔ Videohaƒoƒowoa?\nAleke Wole Be Míawɔ Míaƒe Tiatiawɔblɔɖe Ŋudɔe?\nMetso Kunugbe Va Ti Ŋutifafadɔ Yome\nÐe Wò Afɔkpawo Sɔ Wò Nyuiea?\n“Nyɔ! Xɔm Ðe Agbe!”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo MAGAZINEWO March 8, 2003\nƉoe Ɖe Amewo Ɖoe Ɖe Amewo MAGAZINEWO March 8, 2003\nMAGAZINEWO March 8, 2003


1 Petro 1 - Holy Bible [Ewe Bible 1913] - (1Pe 1)\nPetro, Yesu Kristo ƒe apostolo, ŋlɔ ɖo ɖe amedzro, siwo ka hlẽ ɖe Ponto, Galatia, Kapadokia, Asia kple Bitinia, amesiwo nye ame tiatiawo\nle Mawu Fofo la ƒe nunyanyaɖi la nu le Gbɔgbɔ ƒe kɔkɔewɔwɔ me hena toɖoɖo kple Yesu Kristo ƒe ʋuhehlẽ: Amenuveve kple ŋutifafa nasɔ gbɔ ɖe dzi na mi!\nhena domenyinyi magblẽmagblẽ, maƒoɖi, maluxe, si wodzra ɖo ɖi le dziƒo na mi,\namesiwo ŋu wodzo le Mawu ƒe ŋusẽ me to xɔse me hena xoxo, si su te, bene woaɖee afia le ɣeyiɣi mamletɔ dzi,\nbena woakpɔ miaƒe xɔse ƒe dodokpɔ be, exɔ asi geɖe wu sika, si gblẽna, wònye wodoe kpɔ kple dzo hafi hena kafukafu kple ŋutikɔkɔe kple bubu le Yesu Kristo ƒe ɖeɖefia la me;\namesi miele kpɔkpɔm o, gake mielɔ̃nɛ; amesi miekpɔ haɖe o, gake miexɔa edzi sena, eye mietsɔa dzidzɔ, si mele gbɔgblɔ o, si ŋutikɔkɔe li na la, tsoa aseye,\nesime miexɔa miaƒe xɔse ƒe nuwuwu, si nye miaƒe luʋɔwo ɖeɖe.\nƉeɖe sia yome mɔ nyagblɔɖila, siwo gblɔ nya ɖi le amenuveve, si le mia dzi va ge ŋuti la, ɖi vevie, eye wodzro eme kpɔ tsitotsito;\nwodzro azãgbe kple azãgbe, si ƒomevi Kristo ƒe Gbɔgbɔ, si le wo me la, laɖe afia la me kpɔ, esime wòɖi ɖase tsã le fukpekpe, siwo le Kristo dzi va ge, kple ŋutikɔkɔe, si le wo yome dze ge la ŋuti.\nke boŋ abe alesi amesi yɔ mi vɛ la le kɔkɔe ene la, nenema ke miawo hã minɔ kɔkɔe le miaƒe anyinɔnɔ katã me;\nelabena woŋlɔ bena: „Minɔ kɔkɔe, elabena nye la mele kɔkɔe.“\nEye ne mieyɔ amesi mekpɔ ame ŋku me o, eye wòdrɔ̃a ʋɔnu ɖe amesiame ƒe dɔwɔwɔ nu la, ƒe ŋkɔ dzi abe Fofo ene la, ekema mizɔ le miaƒe amedzronyenye ƒe ɣeyiɣi la me le vɔvɔ̃ me;\nelabena mienyae bena, menye nu gbegblẽ, siwo nye klosalo alo sika la, wotsɔ xe fe ɖe mia ta heɖe mi tso miaƒe yakanyinɔnɔ, si su mia si tso mia fofowo gbɔ la me o,\nke boŋ kple Kristo ƒe ʋu xɔasi la abe alẽvi, si ŋu mokaka kple kpɔtsotso mele o la, ƒe ʋu ene,\namesi wonya ɖi tsã, hafi woɖo xexeame gɔme anyi; gake woɖee ɖe go fia le ɣeyiɣia ƒe nuwuwu le mia ta,\nmi amesiwo to eyama dzi xɔ Mawu, amesi fɔe ɖe tsitre tso ame kukuwo dome, eye wòtsɔ ŋutikɔkɔe nɛ la dzi se, ale bena miaƒe xɔse kple mɔkpɔkpɔ nanɔ Mawu dzi.\nEsi mieto Gbɔgbɔ la me wɔ miaƒe luʋɔwo kɔkɔe le toɖoɖo nyateƒe la me hena nɔvilɔlɔ̃, si me alakpa mele o la, eyata milɔ̃ mia nɔewo vevie tso dzi dzadzɛ me.\nElabena wogbugbɔ mi dzi, menye tso dzidzi gbegblẽ me o, ke boŋ tso dzidzi magblẽmagblẽ me heto Mawu ƒe nya gbagbe, si noa anyi tegbetegbe la me.\nElabena „ŋutilãwo katã le abe gbe ene, eye woƒe atsyɔ̃wo katã le abe gbe ƒe seƒoƒo ene. Gbe ƒuna, eye eƒe seƒoƒo yrɔna;\nke Aƒetɔ ƒe nya la noa anyi yi ɖe mavɔmavɔ me.“ Ke esiae nye nya, si wogblɔ fia mi.


Hiob 34 | Biblia Le Internet Dzi | Xexe Yeye Gɔmeɖeɖe\nElihu ʋli Mawu ƒe dzɔdzɔenyenye kple mɔwo ta (1-37)\nHiob gblɔ be Mawu gbe afiatsotso na ye (5)\nMawu vavã la mewɔa nu vɔ̃ɖi o (10)\nHiob menya nya si gblɔm wòle o (35)\n34 Eye Elihu gblɔ yi edzi be: 2 “Mi nunyalawo, mise nye nyawo;Eye mi nu geɖe nyalawo, miƒu to anyi ɖe ŋunye. 3 Elabena to doa nya kpɔnaAbe ale si aɖe* ɖɔa nu kpɔna ene. 4 Mina míada nya dzɔdzɔe akpɔ;Mina míatso nya me le mía dome le nu si nyo la ŋu. 5 Elabena Hiob gblɔ be, ‘Tɔnye dzɔ,+Ke Mawu gbe afiatsotso nam.+ 6 Aʋatso kam mele esi mebe woatso afia dzɔdzɔe nama? Gbedada mele nye abi la ŋu o, evɔ wònye nyemedze agɔ aɖeke o hafi.’+ 7 Ame kae gale abe Hiob ene,Si noa alɔmeɖeɖe abe tsi ene? 8 Ele nu vlo wɔlawo domeEdea ha kple ame vɔ̃ɖiwo.+ 9 Elabena egblɔ be, ‘Meɖea vi aɖeke na amegbetɔNe edze agbagba be yeadze Mawu ŋu o.’+ 10 Eya ta mi ŋutsu nugɔmeselawo,* miɖo tom: Mawu vavã la mawɔ nu vɔ̃ɖi akpɔ o,+Eye Ŋusẽkatãtɔ la mawɔ nu gbegblẽ gbeɖe o!+ 11 Elabena eɖoa eteƒe na ame ɖe eƒe nuwɔwɔ nu+Eye wòhea ame ƒe nuwɔnawo me tsonu vaa edzi. 12 Nyateƒe matrɔmatrɔe wònye be, Mawu mewɔa nu vɔ̃ɖi o;+Eye Ŋusẽkatãtɔ la mebaɖaa afɔ na nya dzɔdzɔe o.+ 13 Ame kae tsɔ anyigbaa de asi nɛ,Eye ame kae ɖoe xexe blibo la* nu? 14 Ne etsɔ eƒe ŋku* ɖo wo ŋu,Ne egbugbɔ ƒo woƒe gbɔgbɔ kple agbegbɔgbɔ nu ƒu ɖe eɖokui gbɔ la,+ 15 Amegbetɔwo* katã atsrɔ̃,Eye amegbetɔ agatrɔ azu anyi.+ 16 Eya ta ne gɔmesese le asiwò la, ekema se nya sia;Lé to ɖe nye nyawo ŋu nyuie. 17 Ðe ame si lé fu nya dzɔdzɔe ate ŋu aɖu dzia?Alo ɖe nàbu fɔ ŋusẽtɔ si nye nu dzɔdzɔe wɔla? 18 Ðe nàte ŋu agblɔ na fia be, ‘Yakame nènyea,’ Alo na bubumewo be, ‘Ame vɔ̃ɖiwo mienyea’?+ 19 Ke Ame aɖe li si medea amegãwo dzi oEye melɔ̃a kesinɔtɔ ƒe nya wu ame dahe o,*+Elabena eƒe asinudɔwɔwɔe wo katã wonye.+ 20 Wotea ŋu kuna kpata+ le zãtiƒe;+Woƒona tititi, eye womiaa nu;Woɖea ŋusẽtɔwo gɔ̃ hã ɖa, ke menye kple amegbetɔ ƒe asi o.+ 21 Elabena Mawu ƒe ŋku le amegbetɔ ƒe mɔwo ŋu,+Eye wòkpɔa eƒe afɔɖeɖewo katã. 22 Viviti alo blukɔ aɖeke meli,Si me nu vlo wɔlawo abe ɖo o.+ 23 Elabena Mawu meɖoa ɣeyiɣi ɖi na ame aɖeke,Be wòava ʋɔnu le ye ŋkume o. 24 Egbãa ŋusẽtɔwo gudugudu esi mehiã be wòaku nya gɔme hafi oEye wònana ame bubuwo xɔna ɖe wo teƒe.+ 25 Elabena enya nu siwo wɔm wole;+Etua asi wo ƒua anyi le zã me, eye wogbãna gudugudu.+ 26 Eƒoa wo le woƒe vɔɖivɔ̃ɖi ta,Le afi si ame sia ame ate ŋu akpɔ wo le,+ 27 Elabena wotrɔ le eyome+Eye womegatsɔ ɖeke le eƒe mɔ aɖeke me o;+ 28 Wona ame dahewo do ɣli nɛ,Ale be wòse wɔnamanɔŋutɔwo ƒe ɣlidodo.+ 29 Ne Mawu zi ɖoɖoe la, ame kae ate ŋu abu fɔe? Ne eɣla eƒe mo la, ame kae ate ŋu akpɔe? Eɖaɣlae ɖe dukɔ loo alo ɖe amegbetɔ o, nya ɖeka ma ke koe, 30 Ne mawumavɔ̃la* nagaɖu dzi+Alo be wòatre mɔ̃wo na dukɔ la o. 31 Elabena ɖe ame aɖe agblɔ na Mawu be,‘Wohe to nam, evɔ nyemewɔ nu gbegblẽ aɖeke hafi o;+ 32 Ðe nu si kpɔm nyemele o la fiam;Eye ne nu gbegblẽ aɖee mewɔ la, ekema nyemagawɔe azɔ oa’? 33 Ðe Mawu aɖo eteƒe na wò le wò didi nu esi nègbe eƒe afiatsotsoa? Wòe atso nya me, menye nyee o. Azɔ gblɔ nu si nènya nyuie la nam. 34 Ŋutsu nugɔmeselawo*—Ŋutsu siwo si gɔmesese le siwo le to ɖomem la agblɔ be, 35 ‘Hiob menya nya si gblɔm wòle o,+Eye gɔmesese mele eƒe nyawo me o.’ 36 Ne ɖe woado Hiob akpɔ* wòade edeƒe,Le esi wòle nya ŋu ɖom abe ame vɔ̃ɖiwo ene ta ɖe! 37 Etsɔ aglãdzedze kpe ɖe eƒe nu vɔ̃ ŋuti;+Esi akpe fewuɖutɔe le mía ŋkume,Eye wògblɔ nyawo fũu ɖe Mawu vavã la ŋu!”+\n^ Alo, “aŋɔme.”\n^ Egɔmeɖeɖe tẽe, “mi ame siwo si dzi nyanu le.”\n^ Alo, “anyigbadzinɔlawo.”\n^ Egɔmeɖeɖe tẽe, “eƒe dzi.”\n^ Alo, “melɔ̃a bubume wu ame tsɛ o.”\n^ Agate ŋu afia, “Fofonye, na woado Hiob akpɔ.”


Nehemiya 4 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albania Tokunɔgbe Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Baoule Batak (Karo) Batak (Toba) Belgium Franse Tokunɔgbe Bengali Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finland Tokunɔgbe Finnish Flanders Tokunɔgbe France Tokunɔgbe Franse Ga Galician Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hindi (Roman) Hiri Motu Honduras Tokunɔgbe Hungarian Hungary Tokunɔgbe Icelandic Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Karen (S'gaw) Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kosraean Laotian Latvian Lingala Lithuanian Luganda Lunda Luo Luvale Macedonian Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Marathi Maya Melanesia Tokunɔgbe Mexico Tokunɔgbe Motu Mozambique Tokunɔgbe Myanmar Myanmar Tokunɔgbe Navajo Ndebele Ndebele (Zimbabwe) Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Punjabi (Roman) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Romania Tokunɔgbe Romanian Russia Tokunɔgbe Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Shona Silozi Sinhala Slovak Slovakia Tokunɔgbe Slovenia Tokunɔgbe Slovenian South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Tshiluba Tsonga Turkey Tokunɔgbe Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnam Tokunɔgbe Vietnamese Waray-Waray Xavante Xhosa Yoruba Zambia Tokunɔgbe Zimbabwe Tokunɔgbe Zulu\nWowɔ dɔa togbɔ be tsitretsiɖeŋu li hã (1-14)\nDɔwɔlawo le dɔ dzi gake wolé aʋawɔnuwo ɖe asi (15-23)\n4 Esi Sanbalat+ se be míegbugbɔ glia le ɖoɖom la, eku dzi nɛ, eye wòdo domedzoe vevie heɖe alɔme le Yudatɔwo ŋu. 2 Egblɔ le nɔviawo kple Samaria-ʋakɔ la ŋkume be: “Nu ka wɔm Yudatɔ beliawo le? Ðe wosusu be yewoate ŋuia? Ðe woasa vɔa? Ðe woawu enu le ŋkeke ɖeka mea? Ðe woaho kpe ƒodzowo tso gli gbagbã siwo li kɔ ɖi la mea azãa?”+ 3 Ke Amonitɔ+ Tobiya+ le exa, eye wògblɔ be: “Gli si ɖom wole la, ne abei teti de edzi la, akaka woƒe kpegli la.” 4 Oo mía Mawu, see, elabena míezu alɔmeɖenu,+ eya ta na woƒe vlododo la natrɔ ava woawo ŋutɔwo ƒe ta dzi,+ eye nàna woaha wo ayi aboyonyigba dzi. 5 Mègatsyɔ nu woƒe vodada kple woƒe nu vɔ̃ dzi le ŋkuwòme o.+ Mègana woatutu wo ɖa o, elabena wodzu gliɖolaawo. 6 Ke míegbugbɔ ɖo gli bliboa va kpe wòɖo eƒe kɔkɔme ƒe afã, eye dzi nɔ dukɔ la ƒo ɖe dɔwɔwɔ ŋu. 7 Esi Sanbalat, Tobiya,+ Arabiatɔwo,+ Amonitɔwo kple Asdodtɔwo+ se be Yerusalem ƒe gliawo ɖɔɖɔ ɖo dɔa le zɔ ɖem nyuie eye wole glia ƒe gbagbãƒewo xem la, dzi ku wo vevie. 8 Eya ta wo katã woɖo nugbe be yewoava wɔ aʋa kple Yerusalem, ne yewoade zitɔtɔ eme. 9 Ke míedo gbe ɖa na mía Mawu la, eye míeɖo dzɔlawo ɖe wo ŋu zã kple keli. 10 Ke Yudatɔwo nɔ gbɔgblɔm be: “Ŋusẽ vɔ le ame siwo le gli gbagbãwo lɔm la ŋu,* eye gli gbagbãwo gali zã míalɔ; míete ŋu le gli sia ɖo ge gbeɖe o.” 11 Eye míaƒe futɔwo nɔ gbɔgblɔm be: “Kaka woanya alo akpɔe la, míage ɖe wo dome, eye míawu wo ahana dɔ la natɔ.” 12 Ɣesiaɣi si Yudatɔ siwo te ɖe wo ŋu la va la, wogblɔna na mí enuenu* be: “Woatso goawo katã me ava dze mía dzi.” 13 Eya ta meɖe amewo ɖo glia godo le akpa siwo le anyime siwo le nuvo, eye meɖo wo ɖe woƒe ƒomewo nu, eye wolé woƒe yiwo, akplɔwo kple datiwo ɖe asi. 14 Esi mekpɔ be vɔvɔ̃ ɖo wo la, enumake metso, eye megblɔ na bubumeawo+ kple dumegãwo ƒe kpeɖeŋutɔwo kpakple ame susɔeawo be: “Migavɔ̃ wo o.+ Miaƒe susu nenɔ Yehowa, Ŋusẽtɔ si ŋu ŋɔdzi le la ŋu;+ eye miwɔ aʋa ɖe mia nɔviwo, mia viŋutsuwo, mia vinyɔnuwo, mia srɔ̃wo, kple miaƒe aƒewo ta.” 15 Esi míaƒe futɔwo se be míese nugbe si ɖom yewole, eye be Mawu vavã la gblẽ yewoƒe adaŋudede me la, mí katã míetrɔ yi ɖate gli la ɖoɖo. 16 Tso ŋkeke ma dzi la, nye ɖekakpuiawo ƒe afã wɔa dɔ la,+ eye woƒe afã hã léa akplɔwo, akpoxɔnuwo kple aŋutrɔwo ɖe asi eye wodo gawuwo. Amegãwo+ tɔ ɖe Yuda ƒe aƒe blibo si nɔ 17 glia ɖom la megbe. Agbatsɔlawo dometɔ ɖe sia ɖe tsɔ asi ɖeka le dɔa wɔm, eye wotsɔ asi evelia lé aʋawɔnu ɖe asi. 18 Eye gliɖolawo dometɔ ɖe sia ɖe ta yi ɖe ali hafi le glia ɖom, eye lãdzokula+ la le tsitre ɖe axanye. 19 Eye megblɔ na bubumeawo kple dumegãwo ƒe kpeɖeŋutɔawo kpakple ame susɔeawo be: “Dɔ la lolo hekeke ta, eye míekaka ɖe glia dzi hele adzɔge tso mía nɔewo gbɔ akpa. 20 Ne miese lãdzo ƒe ɖiɖi la, ekema miava ƒo ƒu ɖe mía gbɔ. Mía Mawu la awɔ aʋa na mí.”+ 21 Míaƒe afã le dɔa dzi, eye míaƒe afã mamlɛa hã léa akplɔ ɖe asi tso agudzedze va se ɖe esime ɣletiviwo tona. 22 Megblɔ na dukɔ la ɣemaɣi be: “Ŋutsu ɖe sia ɖe kple eƒe subɔvi netsi Yerusalem dɔ le zã me, ne woanye dzɔlawo na mí le zã me, eye woawɔ dɔ le ŋkeke me.” 23 Eya ta nye kple nɔvinyewo kple nye subɔviwo+ kpakple dzɔla siwo nɔ yonyeme ya míeɖe míaƒe awuwo ɖi kpɔ o, eye mía dometɔ ɖe sia ɖe léa eƒe aʋawɔnu ɖe eƒe nuɖusi.\n^ Alo, “Ŋusẽ vɔ le agbatsɔlawo ŋu.”\n^ Egɔmeɖeɖe tẽe, “zi ewo.”


Dɔwɔwɔwo 8 | Biblia Le Internet Dzi | Xexe Yeye Gɔmeɖeɖe (1984)\n8 Le Saul gome la, enɔ asi dam ɖe eƒe wuwu la dzi. Le ŋkeke ma dzi la, yometiti gã aɖe fɔ ɖe te ɖe hame si nɔ Yerusalem la ŋu; wo katã woka hlẽ ɖe Yudea kple Samaria nutowo me, negbe apostoloawo ko. 2 Gake ŋutsu mawuvɔ̃la aɖewo kɔ Stefano yi ɖaɖi, eye wofae vevie. 3 Gake Saul ya te ŋkutɔtɔ hame la vevie. Egena ɖe aƒewo me ɖekaɖeka, eye wòhea ŋutsuwo kple nyɔnuwo siaa doa goe, eye wòdea wo gaxɔ me. 4 Ke hã, ame siwo woka hlẽ la nɔ tsatsam le anyigba la dzi, eye wonɔ nya la ŋuti nya nyui la gblɔm. 5 Filipo ya yi Samaria du la me, eye wòte gbeƒãɖeɖe Kristo la na wo. 6 Amehaawo tsɔ tame ɖeka nɔ to lém ɖe nya siwo gblɔm Filipo nɔ la ŋu, esime wonɔ to ɖom henɔ dzesi siwo wɔm wònɔ la kpɔm. 7 Elabena gbɔgbɔ makɔmakɔwo nɔ ame geɖewo me, eye gbɔgbɔawo doa ɣli sesĩe hedoa go. Gawu la, eda gbe le ame geɖe siwo nye lãmetututɔwo kple nuwɔametɔwo ŋu. 8 Ale dzidzɔ gã aɖe xɔ aƒe ɖe du ma me. 9 Ke ŋutsu aɖe nɔ dua me, si ŋkɔe nye Simon, eye do ŋgɔ na esia la, enɔ akunya wɔm wòwɔa nuku na Samaria dukɔa, eye wògblɔna be ŋusẽtɔ gã aɖee yenye. 10 Eye wo katã, tso ame tsɛwo dzi va ɖo ame ŋkutawo dzi, léa to ɖe eŋu hegblɔna be: “Ame siae nye Mawu Ƒe Ŋusẽ la, si woate ŋu ayɔ be Ŋusẽ Triakɔ.” 11 Ale woléa to ɖe eŋu, elabena tso ɣeaɖeɣi ke la, etoa eƒe akunyawɔwɔ dzi nana woƒe nu kuna. 12 Gake esi woxɔ Filipo, ame si nɔ Mawu fiaɖuƒe la kple Yesu Kristo ƒe ŋkɔ ŋuti nya nyuia gblɔm, la dzi se la, wona wonyrɔ wo, ŋutsuwo kple nyɔnuwo siaa. 13 Simon ŋutɔ hã va zu xɔsetɔ, eye esi wona nyɔnyrɔe vɔ megbe la, enɔ Filipo ŋu kplikplikpli; eye dzesiwo kple ŋusẽdɔ gã siwo nɔ eme vam wòkpɔ la wɔ nuku nɛ ŋutɔ. 14 Esi apostoloawo, siwo nɔ Yerusalem, se be Samaria xɔ Mawu ƒe nyaa la, wodɔ Petro kple Yohanes ɖe wo gbɔ; 15 eye ame siawo yi hedo gbe ɖa na wo, bene woaxɔ gbɔgbɔ kɔkɔe. 16 Elabena meva wo dometɔ aɖeke dzi haɖe o, gake Aƒetɔ Yesu ƒe ŋkɔ la me koe wonyrɔ wo le. 17 Eye woyi ɖada woƒe asiwo ɖe wo dzi, eye wote gbɔgbɔ kɔkɔe xɔxɔ. 18 Ke esi Simon kpɔ be, to apostoloawo ƒe asidada ɖe amewo dzi me la, wonɔ gbɔgbɔ la nam la, etsɔ ga vae na wo, 19 gblɔ be: “Mina ŋusẽ sia nye hã, bene ame sia ame si dzi mada nye asiwo ɖo la naxɔ gbɔgbɔ kɔkɔe.” 20 Gake Petro gblɔ nɛ be: “Wò klosalo la natsrɔ̃ kpli wò, elabena èbu xaa be to ga dzi Mawu ƒe nunana faa la asu ye si. 21 Gome alo domenyinyi aɖeke meli na wò le nya sia me o, elabena wò dzi medzɔ le Mawu ŋkume o. 22 Eya ta trɔ dzi me tso wò vɔ̃ɖinyenye sia me, eye ƒo koko na Yehowa, be ne anya wɔ la, woatsɔ tame vɔ̃ si nèɖo le dzi me la ake wò; 23 elabena mekpɔe be aɖi veve kple madzɔmadzɔnyenye ƒe babla nènye.” 24 Simon ɖo eŋu gblɔ be: “Mia ŋutɔwo miƒo koko na Yehowa ɖe tanye, bene nu siwo miegblɔ la ƒe ɖeke nagadzɔ ɖe dzinye o.” 25 Eya ta esi woɖi ɖase tsitotsito hegblɔ Yehowa ƒe nya la vɔ la, wotrɔ yi Yerusalem, eye le mɔa dzi la, wonɔ nya nyui la gblɔm na Samaria ƒe kɔƒe geɖewo me tɔwo. 26 Ke hã, Yehowa ƒe dɔla ƒo nu na Filipo gblɔ be: “Tso, eye nàyi anyiehe gome le mɔ, si tso Yerusalem yi Gaza, la dzi.” (Mɔ sia to gbedadaƒo.) 27 Ale wòtso heyi, eye kpɔ ɖa! Etiopiatɔwo ƒe amegã aɖe, si nye ŋutsu aɖe le Etiopia fianyɔnu Kandake ƒe ŋusẽ te, eye wònye eƒe nu xɔasiwo katã dzi kpɔla, lae nye si. Eyi Yerusalem va de ta agu, 28 ke etrɔ gbɔna, eye wòbɔbɔ nɔ eƒe tasiaɖam me henɔ nyagblɔɖila Yesaya xlẽm wònɔ ɖiɖim. 29 Eya ta gbɔgbɔ la gblɔ na Filipo be: “Te ɖe tasiaɖam sia ŋu, eye nànɔ eŋu.” 30 Filipo ƒu du yi egbɔ, eye wòsee ŋutsua nɔ Yesaya nyagblɔɖila la xlẽm wònɔ ɖiɖim, eye wòbiae be: “Èle nu si xlẽm nèle la gɔme sem ŋutɔŋutɔa?” 31 Egblɔ be: “Aleke mawɔ ase egɔme, ne ame aɖeke mefiam o?” Eye wòɖe kuku na Filipo vevie be wòaɖo tasiaɖam la anɔ anyi ɖe ye gbɔ. 32 Ke Ŋɔŋlɔa ƒe akpa si xlẽm wònɔ wònɔ ɖiɖim lae nye esi: “Wokplɔe abe alẽ ene yina lãwuƒe, eye abe alẽvi, si zia kpi le ame si le fu kom nɛ la ŋkume ene la, meke nu o. 33 Esime wobɔbɔe ɖe anyi la, womedrɔ̃ ʋɔnu dzɔdzɔe nɛ o. Ame kae agblɔ eƒe dzidzime ŋu nya afia tsitotsito? Elabena woɖe eƒe agbe ɖa le anyigba dzi.” 34 Amegã la bia Filipo be: “Meɖe kuku na wò: Ame ka ŋu nya gblɔmee nyagblɔɖila la le? Ye ŋutɔ ɖokuie loo alo ame bubu aɖea?” 35 Filipo ke nu, eye wòdze egɔme tso Ŋɔŋlɔ sia dzi gblɔ Yesu ŋu nya nyui la nɛ. 36 Ke esi wonɔ mɔa dzi yina la, wova ɖo tsi aɖe gbɔ, eye amegã la gblɔ be: “Kpɔ ɖa! Tsie nye si; nu kae xe mɔ na nye nyɔnyrɔxɔxɔ?” 37 * —— 38 Ale wòna wotɔ tasiaɖam la, eye woa kple evea woɖi yi tsi la me, Filipo kple amegã la siaa; eye wònyrɔe. 39 Esi wofɔ tso tsia te vɔ la, Yehowa ƒe gbɔgbɔ kplɔ Filipo dzoe enumake, eye amegã la megakpɔe o, elabena eyi eƒe mɔ la zɔzɔ dzi kple dzidzɔ. 40 Gake wokpɔ Filipo le Asdod, eye wònɔ tsatsam le nutoa me godoo nɔ nya nyui la gblɔm na duawo katã va se ɖe esime wòɖo Kaisarea.